text:
15 YATICHÄWI
¿Kawkïris cheqa religionajj uk kunjamatsa yatsna?
1. ¿Kunjamsa Diosar adorañasa uk khitis sistaspa?
WALJA religionanakajja, Diosat kunatï cheqäki uksa yatichapkaspa ukham amuyapjje. Ukampis ukajj kʼariwa. Religionanakajj may may Diosat yatichapjje, kunjamsa jupar adorasiñapa jan ukajj yupaychasiñapa uksa mayj mayjwa yatichapjjaraki. Ukhamajj ¿kunjamsa Diosar adorañasa? ¿Kunjamatsa uk yatsna? Jehová Diosakiw uk sistaspa.
2. Kunjamsa Diosar adorañasa ukjja, ¿kunjamatsa yatsna?
2 Diosajj kunjamsa jupar adorañasa uk yatiñasatakejj Biblia churistu. Ukhamasti Bibliat yatjjatam, Diosajj jumat wal llakisi, jupaw Biblian yatichäwinakap amuytʼañatakisa ukarjam sarnaqañatakis yanaptʼätam (Isaías 48:17).
3. ¿Kun lurañassa Diosajj muni?
3 Taqpach religionas Diosatak walïkaspa ukhamwa jaqenakajj amuyapjje, ukampis Jesusajj janiw ukham yatichkänti, jupajj sänwa: “Janiw taqe khitinakatï ‘Tatay, Tatay’ sasin sapkitu ukanakajj alajjpachankir Reinorojj mantapkaniti, jan ukasti taqe khitinakatï alajjpachankir Awkijan munañap lurapki ukanakakiw mantapjjani” sasa. Ukhamasti kunas Diosan munañapajja ukwa yateqañasa, ukarjam sarnaqañasarakiwa. Diosar jan istʼir jaqenakajj “jan walinak lurir” jaqenakampi sasiwa sasaw Jesusajj säna. Ukhamajj Diosan munañaparjam sarnaqañajj wali wakiskiriwa (Mateo 7:21-23).
4. ¿Jesusajj kamsänsa Diosan munañap lurañ toqetjja?
4 Diosatakjam sarnaqañ munir jaqenakajj jan walinakan uñjasipjjani sasaw Jesusajj säna. Jupasti sänwa: “Kʼullkʼu punknam mantapjjam, jiwañar apir punkojj wali jachʼawa, thakipas anchorakiwa, waljanirakiw uknam mantasipki. Ukampis jakañar apir punkojj wali kʼullkʼuwa, thakipas kʼullkʼurakiwa, jukʼanikiw uka thaki jikjjatapjje” sasa (Mateo 7:13, 14). Kʼullkʼu thakejja, cheqa religionampi sasiwa, ukajj wiñay jakañaruw api. Ancho thakisti, kʼari religionanakampi sasiwa, ukasti jiwañaruw api. Jehová Diosajj janiw khitin jiwañapsa munkiti, ukatwa jupar uñtʼapjjañapatakejj taqenir tiempo churaski (2 Pedro 3:9).
¿KAWKÏRIS CHEQA RELIGIONAJJ UK KUNJAMATSA YATSNA?
5. ¿Khitinakas Diosar cheqpachapun servipjje uk kunjamatsa yatsna?
5 Khitinakas Diosar cheqpachapun servipjje uk yatsnawa sasaw Jesusajj säna. Ukjja luratanakap uñjasa, kunarus creyipjje ukanak yatjjatasaw yatsna. Jesusajj sänwa: “Achunakapatwa jupanakarojj uñtʼapjjäta” sasa. Ukatsti sarakïnwa: “Suma arbolajj suma achunakwa achoqaraki” sasa (Mateo 7:16, 17). Uka arunakajja, Diosan servirinakapajj janis pantjasirïpkaspa ukham janiw sañ munkiti. Jupanakajj Diosatakjam sarnaqañatakiw chʼamachasipjje. Jichhajja, khitinakas Diosar cheqpachapuni adorapjje uk kunjamatsa yatsna uk yatjjatañäni.
6, 7. 1) ¿Kunatsa Diosarojj kuntï Bibliajj yatichki ukarjam adorañasa? 2) ¿Kunsa Jesusat yateqsna?
6 Cheqa religionankirinakajj Bibliarjamaw yatichapjje. Biblian akham siwa: “Taqpach Qellqatajj Diosan amuytʼayatawa, sumarakiw yatichañataki, cheqañchañataki, kunatejj jan walïki ukanak askichañataki ukhamarak cheqapar sarnaqañ yatichañatakisa, ukhamat Diosan serviripajj suma yatjjatatäñapataki, taqe suma luräwinak lurañatakis suma wakichtʼatäñapataki” sasa (2 Timoteo 3:16, 17). Apóstol Pablojj cristianonakar akham sänwa: “Jumanakajj Diosan arunakapa nanakat katoqapkta ukhajja, janiw jaqenakan arunakapjam katoqapktati, jan ukasti Diosan arunakapjam katoqapjjtajja” sasa (1 Tesalonicenses 2:13). Kuntï Bibliajj yatichki ukarjamaw Diosar adorañasa. Janiw jaqenakan amuyuparjamasa, costumbreparjamasa ni yaqha yatichäwinakarjamas adorañasäkiti.
7 Jesusajj Diosan Aruparjamaw yatichirïna (Juan 17:17 liytʼañataki). Diosan Arupatsa aytapunirïnwa (Mateo 4:4, 7, 10). Diosan cheqpach servirinakapajj Jesusat yateqasisaw Bibliarjam yatichapjjaraki.
8. ¿Kunsa Jesusajj Diosar adorañ toqet yatichistu?
8 Jehová Diosarukiw adorañasa. Traducción del Nuevo Mundo sat Biblianjja, Salmo 83:18 qellqatan akham siwa: “Jaqenakan yatipjjañapataki, jumajj Jehová sutinïtama, juma sapakiw oraqpachjjaru taqe Munañanïtajja” sasa. Jaqenakajj khitis cheqpach Diosajja uk yatipjjaspa ukwa Jesusajj munäna, ukatwa Diosan sutip jupanakar yatichäna (Juan 17:6 liytʼañataki). Jesusajj sänwa: “Jehová Diosamarukiw adorañama, jupa saparukiw serviñama” sasa (Mateo 4:10). Diosan servirinakapajj Jesusatwa yateqastanjja. Jehová Diosarukiw adortanjja, sutipsa aytasiraktanwa. Yaqhanakarus Diosan sutip yatichtanjja, kunsa Diosajj jaqenak laykojj jutïrin lurani uksa yatiyaraktanwa.
9, 10. ¿Kunjamsa mayninakar munasitas uñachtʼaytanjja?
9 Jaqe masisarojj munasiñasawa. Jesusajj maynit maynikam munasiñwa discipulonakapar yatichäna (Juan 13:35 liytʼañataki). Janiw costumbrenakasa, yaqha markan jakasiñasa, qamirïñasa ni pobrëñasa jilat kullakanakasat jitheqtaykistuti. Munasiñaw jilat kullakanakasampejj mayachtʼistu (Colosenses 3:14). Jaqe masisar munasitas laykojj janiw guerrarus sarktanti, ni jaqe masisarus jiwayktanti. Biblianjja siwa: “Diosan wawanakapasa Diablon wawanakapasa akanwa qhan amuyasi: khititejj jan cheqapar sarnaqki, khititejj jilataparus jan munaski ukajja, janiw Diosat jutkiti” sasa. Ukatjja saskakiwa: “Jiwasanakajj maynit maynikam munasiñasawa. Janiw Cainar uñtasitäñasäkiti, jupajj Supayatwa jutäna, jilaparojj jan sinttʼasisaw jiwayarakïna” sasa (1 Juan 3:10-12; 4:20, 21).
10 Jiwasajj maynit maynikam chʼamañchtʼasiñataki yanaptʼasiñatakiw tiempo apstʼastanjja, chʼamasampisa kunatï utjkistu ukampisa jilat kullakanakasaruw yanaptʼtanjja (Hebreos 10:24, 25). ‘Taqenir yanaptʼañatakis’ chʼamachasiraktanwa (Gálatas 6:10).
11. ¿Kunatsa Jesús toqekiw salvasiñajj utji sasin sistanjja?
11 Jesucristo toqew salvasiñajj utji sasaw confiytanjja. Bibliajj siwa: “Jupat sipanjja yaqha salvirejj janiw utjkiti, janirakiw Diosan ajllit yaqha sutejj aka oraqen utjkiti, ukhamat jiwasan salvasiñasataki” sasa (Hechos 4:12). Jehová Diosajj istʼasir jaqenakar salvañatakiw Jesusar aka oraqer khitanïna, ukwa 5 yatichäwin yateqaniwaytanjja (Mateo 20:28). Diosaw Jesusarojj aka oraq apnaqañapatak Reyit uttʼayi. Ukatwa wiñay jakañ katoqañatakejj Jesusaruw istʼapjjañama sasin Bibliajj chʼamañchistu (Juan 3:36 liytʼañataki).
12. ¿Kunatsa politicar jan mitisktanjja?
12 Janiw politicar mitisiñasäkiti. Jesusajj janipuniw politicar mitisirïkänti. Jupajj juzgat uñjaskäna ukhajja, romankir Pilato gobernadorarojj akham sänwa: “Reinojajj janiw akapachankirïkiti” sasa (Juan 18:36 liytʼañataki). Jiwasajj Jesusjamarakiw Diosan alajjpachankir Reinoparuk yanaptʼtanjja. Ukhamasti kawki markansa jakstanjja, janipuniw politicar mitisiñasäkiti. Ukampis ‘jilïr autoridadanakar istʼapjjañamawa’ sasaw Bibliajj ewjjtʼistu (Romanos 13:1). Kawkjantï jakasktan uka markan leyinakaparojj istʼtanwa. Ukampis uka leyinakatï Diosan leyip conträjjchi ukhajja janiw istʼjjtanti. Apostolonakatwa yateqastanjja, jupanakajj akham sapjjänwa: “Jaqenakar istʼañat sipansa Diosar istʼapjjañajawa” sasa (Hechos 5:29; Marcos 12:17).
13. ¿Diosan Reinopajj kunanak lurani sasas jaqenakar yatiyañasa?
13 Diosan Reinopakiw jan walinak askichani sasaw confiytanjja. Jesusajja “Reinon aka suma yatiyäwinakapajja aka oraqpachanwa yatiyasini” sasaw säna (Mateo 24:14 liytʼañataki). Kuntï Diosan Reinopajj lurkani ukanakjja, janipuniw jaqenakan kawkïr gobiernopas lurkaspati (Salmo 146:3). Diosan Reinop jutañapatakejj akham mayisiñwa Jesusajj yatichäna: “Reinomajj jutpan. Munañamajj luratäpan, kunjamatï alajjpachan luraski ukhamarak aka oraqens luraspan” sasa (Mateo 6:10). Diosan Reinopajj taqe gobiernonakaruw tʼunjani, “wiñayan wiñayapaw uka reinojj utjarakini” sasaw Bibliajj yatichi (Daniel 2:44).
14. ¿Khitinakas Diosarojj Bibliarjam adorasipki?
14 Ukanakat yatjjatasajja, akham jisktʼasim: “¿Khitinakas Diosarojj Bibliarjam adorapjje? ¿Khitinakas jaqe masiparojj Diosan sutip yatichapjje? ¿Khitinakas jaqe masiparojj taqe chuyma munasipjje? ¿Khitinakas Diosaw jaqenakar salvañatakejj Jesusar khitanïna sasin creyipjje? ¿Khitinakas politicar jan mitisipki? ¿Khitinakas Diosan Reinopakiw jan walinak askichani sasin confiyapjje?” sasa. Jehová Diosan Testigonakapakiw taqe ukanak lurapjje (Isaías 43:10-12).
¿KUNSA JUMAJJ LURÄTA?
15. ¿Kunjamsa Diosar adorañasa?
15 Diosajj utjiwa sasin janiw aleqak creyiñasäkiti. Demonionakas Diosan utjatap creyipjjarakiwa, ukampis janiw Diosar istʼapkiti (Santiago 2:19). Diosar adoratasajj Jupa nayraqatan sumat uñjatäñapatakejja, janiw aleqakejj Diosajj utjiwa sasin creyiñasäkiti, jan ukasti kuntï Diosajj maykistu ukarjamaw sarnaqañasa.
16. ¿Kunatsa kʼari religionanakat jitheqtañasa?
16 Diosajj jupar adoratas sumat uñjañapatakejja, kʼari religionanakat jitheqtañasawa. Isaías profetajj akham qellqäna: “¡Mistunjjapjjam Babiloniatjja! ¡Jan kunampis qʼañuchtʼasipjjamti!” sasa (Isaías 52:11; 2 Corintios 6:17). Ukhamasti kunanakatï kʼari religionanakampi mayachtʼatäki ukanakat jitheqtañasawa.
17, 18. 1) ¿Kunas ‘Jachʼa Babiloniajja’? 2) ¿Kunatsa ‘Jachʼa Babiloniat’ jankʼak mistuñamajj wakisi?
17 ¿Kunjamas kʼari religionanakajja? Walja religionanakajja janiw Diosarojj Bibliarjam adorapkiti. Uka kʼari religionanakarojj “Jachʼa Babilonia” sasaw Biblian uñtʼasi (Apocalipsis 17:5). ¿Kunatsa Biblian ukham sispacha? Noé tiempon Uma Juiciojj paskäna uka qhepatjja, Babilonia markanwa kʼari yatichäwinakajj qalltäna. Qhepatsti uka kʼari yatichäwinakajj oraqpachanwa yatichasjjäna. Babiloniankir jaqenakajja, kimsa diosat mayar tukuyasaw diosanakaparojj adorapjjerïna. Jichhürunakanjja, ukhamarakiw walja religionanakajj kimsa diosas utjkaspa ukham yatichapjje. Ukampis Bibliajja, mä sapa cheqpach Diosakiw utji sasaw qhan yatichi. Jupajj Jehová satawa, Yoqapasti Jesús satarakiwa (Juan 17:3). Babilonia markankir jaqenakajja, maynejj jiwjje ukhajj jakaskaspasa, yaqha cheqansa tʼaqeskaspa ukhamwa amuyapjjarakïna. Ukampis ukajj kʼari yatichäwiwa (14, 17, 18 qhanañchäwinak uñjjattʼäta).
18 Jehová Diosajj niyaw taqe kʼari religionanakar tʼunjani (Apocalipsis 18:8). Ukatwa kʼari religionanakat mistuñamajj wakisi. Jehová Diosajj jankʼak uk lurasma ukwa muni (Apocalipsis 18:4).
19. ¿Kunsa Jehová Diosajj jupar serviñ amtatamat lurani?
19 Kʼari religionat mistusin Jehová Diosar serviñ amtatamatjja, inas yaqhep amigonakamasa familiaranakamas jan amuyapkchiniti, inas jan walinaksa lurapjjchïtam. Ukhamäni ukhajja Diosajj janiw jaytkätamti. Aka oraqpachanjja, walja jilat kullakanakaw utji, jupanakajj maynit maynikamaw munasipjje, jupanakaw familiamäpjjani. Jutïrïnsa wiñayatakiw jakasirakïta (Marcos 10:28-30). Qhepatjja Diosar serviñam jan munapki uka amigonakamasa, familiaranakamasa, inas Bibliat yatjjatañ munjjapjjarakchini.
20. ¿Kunatsa cheqa religionar mantañama?
20 Niyaw Jehová Diosajj jan walinak chhaqtayjjani, Reinopaw aka oraqsa apnaqjjarakini (2 Pedro 3:9, 13). ¡Ukan jakasiñajj wali sumäniwa! Uka tiemponjja, taqeniw Jehová Diosarojj kunjamtï jupajj munki ukham adorapjjani. Ukhamasti jichhatpachaw cheqa religionar mantañatak chʼamachasiñama.


c: text/html

text:
14 YATICHÄWI
Mä Reinow aka Oraqpach apnaqani
¿Kuna Reinos aka Oraqpach apnaqani uk yattati?... ¡Diosan Reinopaw apnaqani! Uka Reinowa, mä arunjja, Diosan gobiernopaw aka Oraqpach mä suma paraisor tukuyani. ¿Uka Reinot jukʼamp yatiñ munasmati?...
¿Mä reyejj kuns lurpacha uk yattati? Reyejj marka apnaqer mä jaqewa. Diosan Reinopan apnaqer Reyipajja, alajjpachanwa jaki. ¿Khitïpachas uk yattati?... ¡Jesusawa! Mä qawqha tiempotjja, jupaw aka Oraqen jakapkani taqe uka jaqenakar apnaqani. Ukampis ¿suma Reyïpachäniti? Apnaqäwipanjja, ¿kusisit jakasiñajj utjpachäniti?...
¿Kunsa paraison uñjañ munta?
Aka Oraqejj mä paraisöjjani ukhajja, janiw guerranakasa, usuntañasa, ni jiwañas utj-jjaniti. Juykhunakas uñjapjjaniwa, oqaranakas istʼapjjarakiniwa. Suchunakasa sarnaqjjapjjaniwa. Manqʼañas waljaw utj-jjani. Animalanakasa wali sumaw jakasipjjani, janiw jaqenakarusa ni yaqha animalanakarus usuchjjapjjaniti. Janiw ukakïkiti, jiwatanakas jaktanipjjaniwa. Ukhamajja, Rebecasa, Rahab warmisa, Davitasa, Elías chachasa ukat Diosan mayni servirinakapasa jaktanipjjaniwa. ¿Jupanakar uñtʼañ munasmati?...
Jehová Diosajj wal munastamjja ukat kusisit jakasisma ukwa munaraki. Jumatï Jehová Diosat yateqaskakïta ukat Jupar istʼaskakïta ukhajja, wiñayatakiw mä suma paraison jakasïta. ¿Uka suma paraison jakasiñ munasmati?...
BIBLIAT LIYTʼAÑÄNI
Isaías 2:4; 11:6-9; 25:8; 33:24; 35:5, 6
Jukʼamp yatiñataki
Bibliat apst'ata sarnaqäwinaka
Bibliat apst’ata sarnaqäwinaka
YATIYAÑATAKI
Diosaruw chuym ustʼaysna. ¿Kunsa kusisiyañatakejj lursna?
¿Diosarojj kusisiyasmawa jan ukajj llakisiyasmawa uk ¿yatiyätati? Adanamp Evampejj ¿kunjamsa Diosar chuyma ustʼayapjjäna? Uk yatjjatam.

robotstxt: allowed

filter: keep


text:
14 YATICHÄWI
¿Kunjamsa precursoranakar wakichtʼasi?
Jehová Diosan Qhanañchirinakaparojja, jilat kullakanakar yatichtʼapjjatapatwa uñtʼasi. Cheqansa, Diosan Reinopat sapürunjam yatiyasipki uka jilat kullakanakarojja, jukʼamp sum yatiyapjjañapatakiw wakichtʼasi (2 Timoteo 4:5).
Precursoranakatak Escuela. Precursorjam mä mara irnaqtʼasaw maynejj sojjta urutaki uka escuelar saraspa. Uka escuelajj mä Tantachasiñ Utanwa apasispa. ¿Kuna amtampis uka escuelajj wakichasiwayi? Jehová Diosar jukʼamp jakʼachasipjjañapataki, Diosan arunakap sum yatiyapjjañapataki ukat Diosatak irnaqtʼasipkakiñapatakiw uka escuelajj precursoranakar yanaptʼi.
Diosan Reinopat Yatiyirinakataki Escuela. Jukʼamp yatiyirinakajj munaski uka cheqanakar sarirjamäpki uka precursoranakar wakichtʼañatakiw uka escuelajj apasi. Pä phajjsitakiw ukar sarapjjaspa. Jupanakajj akham sapjjewa: “Akankasktwa nayajj, nayar khitasita” sasa. Ukhamatwa Jesusat yateqasipjje, jupaw aka Oraqer jutasajj Diosan arunakap sum yatiyäna (Isaías 6:8; Juan 7:29). Yaqha cheqar sarjjasajja, kunatï jakañatak wakiski ukampikiw precursoranakajj jakapjje. Kunaymanin jakasir markanakaw utji, yaqha costumbrenakani, yaqhepajj juntʼu jan ukajj thaya, ukat manqʼanakas mayj mayjarakiwa, ukhampachaw jupanakajj uka markanakar sarapjje. Awisajj yaqha aru parlañwa yateqapjjañaparaki. Ukhamajj uka cheqanakan sum irnaqtʼapjjañapataki ukat Jehová Diosarusa markaparus jukʼamp yanaptʼapjjañapatakiw uka escuelajj precursoranakar yanaptʼi. 23 maranit 65 marankamaw soltero jilat kullakanakasa ukat casarat jilat kullakanakas uka escuelar sarapjjaspa.
Escuela Bíblica de Galaad de la Watchtower. Hebreo arunjja, Galaad sutejj “qhanañchañatak qala montona” sañwa muni. 1943 maranwa uka escuelajj apasiñ qalltasiwayi, ukhat jichhakamajja, 8.000 jila jilat kullakanakaruw misioneronakjam ‘taqe akapachankir jaqenakaru’ yatiyir sarapjjañapatak khithasiwayi (Hechos 13:47). Nayrïr misioneronakajj Perú markar puripjjäna ukhajja, janiw ni mä tamas utjkänti, jichhajj 1.000 jila tamanakaw utj-jje. Ukat Japón markar puripjjäna ukhajja, jilat kullakanakajj janiw ni tunkarus puripkänti, jichhajj 200.000 jiläjjapjjewa. Galaad escuelar sarapki ukanakajja, phesqa phajjsinwa Diosan Arupat sum yatjjatapjje. Misioneronaka, tamanak tumptʼirinaka, sucursalanakan irnaqtʼapki uka jilat kullakanaka ukat precursores especiales sasin uñtʼatäpki ukanakaw uka escuelar sarapjjaspa. Oraqpachan yatiyaski ukajj nayrar sartaskakiñapataki ukat tamanakar chʼamañchtʼapjjañapatakiw jilat kullakanakarojj Galaad escuelan wakichtʼasi.
¿Kuna amtampis Precursoranakatak Escuelajj wakichasiwayi?
Diosan Reinopat Yatiyirinakataki Escuelarojja, ¿khitinakas sarapjjaspa?


text:
NAYRÏR JANAN PʼEQEÑCHÄWIPA | ¿KUNA KʼARI YATICHÄWINAKAS JAQENAKAR DIOSAT JITHEQTAYI?
Diosajj wali qhoru Diosawa sasaw kʼarisipjje
¿JAQENAKAJJ KAMSAPJJESA?
“Jachʼa juch luras jiwapki ukanakan almapajja, jankʼakiw infiernor sarjje, ukat ukanwa ‘wiñay aqkir ninan’ tʼaqhesiski.” (Catecismo de la Iglesia Católica.) Infiernonjja, jaqejj Diosat jitheqtatapuniwa sasaw Iglesia pʼeqtʼirinakat waljanejj sapjje.
¿BIBLIAJJ KAMSISA?
“Jiwatanakajj janiw kunsa yatipkiti.” (Eclesiastés 9:5.) Ukhamajja, jiwatanakatï jan kuns yatipkchejja, ¿kunjamarak ‘wiñay aqkir ninan’ tʼaqhesipjjaspasti, jan ukajj Diosat jitheqtatäpjjaspasti?
Gehena siski uka griego arojja, aymara Biblianjj ‘infierno’ sasin jaqokipatawa. Ukajja, jan mayampitaki tukjaña sañ muni, ukat janirakiw kunäkipansa ukat jaktankaspati. Ukhamasti ukajj janiw ‘wiñay aqkir ninan’ tʼaqhesiñ lugaräkiti (Mateo 5:29). Ukat Biblianjja “nina asufre qota[twa]” parlaraki (Apocalipsis 20:10). ¿Ukajj kamsañs muni? Bibliajj akham qhanañchi: “Aka nina qotasti payïri jiwawa” sasa (Apocalipsis 20:14; 21:8). Ukhamajj janiw mä cheqpach tʼaqhesiñ lugaräkiti, janirakiw cheqpach aqkir ninäkiti. Cheqansa, nina qotan wiñayatak tʼaqhesiñajj “payïri jiwa[mpi]” sasiwa, janiw ukat jaktañajj utjkiti.
¿KUNATSA UK YATJJATAÑAJJ WAKISISPA?
Diosar mä qhoru Diosjam uñjañajj Jupat jitheqtayistuwa. México markankiri Rocío warmejj akham siwa: “Infiernon utjatap jiskʼatpachaw yatichapjjetäna. Ukatwa Diosar wal ajjsarirïyäta, Jupajj janis munasirïkaspa ni khuyapayasirïkaspa, ukat coleratakïkaspasa qhorükaspasa ukham amuyayäta” sasa.
Kuntï Bibliajj Diosata ukat jiwatanakat qhanañchi uk yatiñaw Rocío warmirojj yanaptʼäna. Jupajj akham siwa: ‘Kunatï cheqäki uk yatisajja, sumakiw jikjjatasjjayäta. Ukat Diosajj jiwasan askis munirïtapa, wali munasirïtapa ukat jiwasas Jupar munasiraksna ukwa amuyasiyäta. Jichhajja, kunjamtï mä munasir awkejj wawanakapar wali sum uñjki ukat jupanakatak askinak munki ukhamwa Diosar uñj-jjta’ sasa (Isaías 41:13).
Infiernor ajjsarasaw waljanejj Dios chuyma tukupjje, ukampis Diosajj jan ajjsaras Jupar yupaychsna ukwa muni. Uka toqet Jesusajj akham sänwa: “[Jehová] Dios Tatitumaruw munäta” sasa (Marcos 12:29, 30). Maysa toqetjja, Diosajj jichhürunakan jaqenakar jan tʼaqhesiyatap amuytan ukhajja, kunjamtï jutïrin juchañchkani ukarojj confiysnawa. Kunjamtï Job chachan Eliú amigopajj siskän ukhamarakiw jiwasajj sissna: “Cheqpachansa taqe chʼamani Diosajja, janiw kuna ñanqhsa, kunatejj jan cheqapäki uksa lurkiti” sasa (Job 34:12).


text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
24 Jesusajj templot sarjjäna ukhajja, discipulonakapaw taqpach templo uñachtʼayañatak jupar jakʼachasipjjäna.
2 Jupasti akham sarakïnwa: “¿Janit taqe ukanak uñjapkta? Qhanakwa sapjjsma, janipuniw mä qalasa yaqha qala patjjarojj jaytaskaniti, qʼala allthapitaw uñjasini” sasa.
3 Jesusajj Olivos Qollun qontʼatäskäna ukhajja, discipulonakaw jupar jakʼachasisajj akham sasin sapapar jisktʼapjjäna: “Sapjjetaya: ¿kunapachas ukanakajj phoqasini, jumajj kuttʼankäta uka tiemposa akapachajj niya tukusiñampïskani ukhasa kuna señalas utjani?” sasa.
4 Jesusasti jupanakar sarakïnwa: “Amuyasipjjam, janipun khitimpis engañjayasipjjamti.
5 Waljaniw nayan sutij aytasisajj jutapjjani, ‘Nayajj Cristötwa’ sasa. Waljaniruw engañjapjjarakini.
6 Jumanakajj guerranakatwa istʼapjjäta, guerranakat yatiyäwinaksa istʼapjjarakïtawa. Ukampis jan sustjasipjjamti, ukanakajj pasañapapuniwa, ukampis akapachajj janïraw tukuskaniti.
7 ”Mä jachʼa markajj yaqha jachʼa marka contraw sartani, mä gobiernosti yaqha gobierno contrarakiw saytʼani. Manqʼat pistʼañanakasa terremotonakas ukjan akjan utjarakini.
8 Taqe ukanakajj wali tʼaqesiñanakan qalltapakïskiwa.
9 ”Ukatsti jaqenakajj tʼaqesiyapjjätamwa, jiwayapjjarakïtamwa. Sutij laykusti taqe markankir jaqenakaw uñisipjjarakïtam.
10 Ukatjja waljaniruw Diosat jitheqtayapjjani, maynit maynikamaw aljantasipjjani, uñisisipjjarakini.
11 Walja falso profetanakaw sartapjjani, waljaniruw engañjapjjarakini.
12 Jan wali luräwinakan jiljjattatap laykojja, niya taqe jaqenakan munasiñapaw thayarani.
13 Ukampis khititejj tukuykam aguantkani ukaw salvatäni.
14 Reinon aka suma yatiyäwinakapajja aka oraqpachanwa yatiyasini, ukhamat taqe markanakan yatipjjañapataki. Ukjjaruw akapachan tukusiñapajj jutani.
15 ”Kuntï Daniel profetajj siskänjja, uka arunakarjamaw jumanakajj taqe kun tukjir mä ajjtaskañarojj santo lugaran uñjapjjäta (liytʼirejj wali amuyumpi liytʼañapawa).
16 Uk uñjasasti Judeankirinakajj qollunakaruw escapapjjañapa.
17 Khititï uta patjjankaski ukajj janiw kunap apsusiris utar mantañapäkiti.
18 Khititï yapunkaski ukajja janiw patjja isip aptasirejj kuttʼañapäkiti.
19 ¡Usur warminakasa asu wawaninakas uka urunakan ay kamachapkakini!
20 Jumanakajj oración lurasipkakim, ukhamat escapañ tiempojj jan juyphipacharusa ni sábado ururus waktʼañapataki.
21 Wali tʼaqesiñ tiempow jutani, akapachan qalltapat jichhakamajj janipuniw ukham tʼaqesiñajj utjkänti, janirakiw mayampis utjkaniti.
22 Cheqansa janitï uka urunakajj jukʼaptayatäkaspa ukhajja, janiw khiti jaqes salvaskaspati, ukampis ajllitanak laykusti uka urunakajj jukʼaptayatäniwa.
23 ”Maynitejj ‘¡uñtam! Cristow akankaski’, jan ukajj ‘khayankaskiwa’ sapjjätam ukhajja, jan creyipjjamti.
24 Falso cristonakampi falso profetanakampiw sartapjjani. Jaqenakaru pachpa ajllitanakar engañjañatakejj jachʼa señalanakampi wali musparkañanakamp lurapjjani.
25 Ukanakjja janïräkipanwa nayajj sasipksma.
26 Sapjjätamwa: ‘¡Uñtam! Jupajj wasarankaskiwa’ sasa, ukampis jumanakajj jan mistupjjamti. Ukatsti sapjjarakïtamwa: ‘¡Uñtam! Jupajj uta manqhankaskiwa’ sasa, ukampis janirak creyipjjamti.
27 Kunjamtï lliju llijojj inti jalsu toqet inti jalanta toqekam qhantʼkejja, ukhamarakïniwa jaqen Yoqapan kuttʼaniñap tiempojja.
28 Kawkintï jiwat cuerpojj utjki ukaruw pakanakajj jutapjjani.
29 ”Uka tʼaqesiñ urunakajj tukusjjani ukhajja, intejj chʼamaktʼaniwa, phajjsis janirakiw qhantanjjaniti, warawaranakas alajjpachat willirtaniniwa, alajjpach chʼamanakas thaljatarakïniwa.
30 Ukatjja jaqen Yoqapan señalapaw alajjpachan uñstanini. Aka oraqenkir taqe tribunakasa llakisiñatwa chuym leqʼesipjjani. Jaqen Yoqaparuw alajjpachankir qenayanak patjjan wali kʼajkiri wali chʼamani jutaskir uñjapjjani.
31 Angelanakaparuw jupajj khitanini, trompetas wali jachʼatwa istʼasirakini, uka angelanakaw jupan ajllitanakapar pusi toqetpach jawsthapipjjani, alajjpach mä thiyata mä thiyakama.
32 ”Jichhasti higos arbolat ak amuytʼapjjam: kunapachatï ramanakas chʼojjñatati laphinakas misturani ukhajja, jallupachan jakʼankjjatap yatipjjtawa.
33 Ukhamarakiwa, taqe ukanak uñjapkäta ukhajja, jupan punkunkjjatap sum yatipjjäta.
34 Qhanakwa sapjjsma, aka tiempon jakir jaqenakajj janïraw jiwarapkaniti, ukhaw taqe ukanakajj pasani.
35 Alajjpachasa oraqesa pasaniwa, arunakajasti janipuniw kunäkipansa paskaniti.
36 ”Kuna urünisa kuna horasänisa ukjja, janiw khitis yatkiti, janiw alajjpachankir angelanakasa ni Yoqas yatkiti, jan ukasti Awki sapakiw yati.
37 Kunjamäkäntï Noé chachan urunakapanjja, ukhamarakïniw jaqen Yoqapajj kuttʼankani uka tiempojja.
38 Janïr Uma Juiciojj purinkäna uka urunakanjja, jaqenakajj manqʼañanakana umañanakana sarnaqasipkäna, chachanakas casarasisipkänwa, ukhamarakiw warminakas casarasipjjañapataki churatäsipkäna, Noé chachajj arcar mantjjäna uka urkama.
39 Ukampis jupanakajj janiw yäqapkänti, kunapachatï Uma Juiciojj purinisin taqenir apasjjäna ukhakama. Jaqen Yoqapajj kuttʼanjjani uka tiempojj ukhamarakïniwa.
40 Ukapachajj pä jaqew yapunkasipkani, maynejj apatäniwa, maynisti jaytjatäniwa.
41 Pä warmiw mä qhonañan qhonasipkani, maynejj apatäniwa, maynisti jaytjatäniwa.
42 Ukhamasti amuyasipjjapunim, kunürutï jumanakan Tatitumajj jutkani ukjja janiw yatipktati.
43 ”Jumanakajj ak yatipjjtawa, mä utanitejj kuna horas lunthatajj utapar mantani uk yatispa ukhajja, jan ikjasaw uñnaqaspa, janirakiw lunthatampis utapar mantaykaspati.
44 Ukhamasti jumanakajj wakichtʼatäpjjatam uñachtʼayapjjam. Jaqen Yoqapasti jan amuyapktas uka horasaruw jutani.
45 ”Cheqpachansa ¿khitis suma phoqeri amuyasir esclavojja, khitirutï uywiripajj utapan servirinakapjjar uttʼayki, jupanakar tiempopar manqʼa churki uka esclavojja?
46 Kawkïr esclavorutï uywiripajj jutasin ukham phoqaskir jikjjatani ukajj kusispan.
47 Qhanakwa sapjjsma, jupajj taqe utjirinakapjjaruw uka esclavor uttʼayani.
48 ”Uka esclavotï jan wali esclavöni, ‘uywirijajj janïraw kuttʼankaniti’ sasin chuymapan amuyani,
49 esclavo masinakaparus nuwañ qalltani, machirinakampi umaskani, manqʼaskarakini
50 ukapachaw uka esclavon uywiripajj jan suyat uruna ukhamarak jan yatit horasar jutani.
51 Uywirejj wal jupar castigani, kʼari chuyman jaqenakamp chikwa jaqontani. Ukanwa jachani, laka chʼakhanakapsa tʼurusini.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Mateo 24
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
10 YATICHÄWI
¿Kunsa Bibliajj angelanakat yatichi?
1. ¿Kunatsa angelanakat yatiñajj wakisi?
JEHOVÁ DIOSAJJ familiapar uñtʼsna ukwa muni. Angelanakajj Diosan familiap taypinkapjjewa, ukatwa angelanakarojj ‘Diosan wawanakapa’ sasin Bibliajj yatichi (Génesis 6:2). ¿Kunsa angelanakajj lurapjje? ¿Kunjamsa jaqenakarojj nayra tiempon yanaptʼapjjäna? ¿Jiwasar yanaptʼistaspati? (8 qhanañchäwi uñjjattʼäta).
2. 1) ¿Khitis angelanakar luräna? 2) ¿Qhawqha angelanakas utji?
2 ¿Khitis angelanakar luräna? Colosenses 1:16 qellqatarjamajja, Jehová Diosajj Jesusaruw nayraqat luräna, ukjjarusti “kunatï alajjpachansa oraqensa utjki” ukanakwa lurarakïna, ukhaw angelanakas luratäpjjarakïna. ¿Qhawqha angelanakarus Diosajj lurpachäna? Bibliajja waranqa waranqa angelanakaw utji sasaw qhanañchi (Salmo 103:20; Apocalipsis 5:11).
3. ¿Kunsa Job 38:4-7 qellqatajj angelanakat yatichistu?
3 Aka oraq janïr lurkasajja, angelanakaruw Jehová Diosajj lurarakïna sasaw Bibliajj yatichi. Diosajj aka oraqe lurkäna ukhajja, ¿kunjamas angelanakajj jikjjatasipjjäna? Job librojja, angelanakajj wal kusisipjjäna sasaw sistu. Jupanakajj mä familiakiw Jehová Diosar mayachtʼat servipjjäna (Job 38:4-7).
ANGELANAKAJJ DIOSAN SERVIRINAKAPARUW YANAPTʼAPJJE
4. Angelanakajj jaqenakat llakisipjjatapjja, ¿kunjamatsa yattanjja?
4 Angelanakajj nayratpachaw jaqenakar yanaptʼapjjäna, Jehová Diosan aka oraqetaki amtap phoqasiñapatakisa, jaqenakataki amtap phoqasiñapatakisa yanaptʼapjjarakïnwa (Proverbios 8:30, 31; 1 Pedro 1:11, 12). Adanampi Evampejj Dios contra saytʼasipkäna ukhajja, angelanakajj wal llakisipjjpachäna. Jichhürunakanjja ukhamarakiw Diosar jan istʼiri jaqenakar uñjasajj wal llakisipjjarakpacha. Ukampis maynejj taqe chuyma arrepentisisin Diosar kuttʼjje ukhajja, angelanakajj kusisipjjewa (Lucas 15:10). Jupanakajj Diosan servirinakapat wal llakisipjje, ukatwa Jehová Diosajj aka oraqenkir servirinakaparojj angelanakapampi yanaptʼi (Hebreos 1:7, 14). Angelanakajj kunjamsa jaqenakar yanaptʼapjjäna uk jichhajj uñjañäni.
5. ¿Kunjamsa angelanakajj Diosan servirinakapar yanaptʼapjjäna?
5 Sodoma, Gomorra markanakajj tʼunjaskäna ukhajja, Jehová Diosajj pä angelanakaparuw Lot chachampiru familiapampiru salvapjjañapatakejj khitanïna (Génesis 19:15, 16). Walja maranak qhepatjja, Daniel profetajja leonanakatak utjkäna uka jachʼa pʼiyar jaqontataw uñjasïna. Ukampis leonanakajj janiw kunsa kamachapkänti, ‘Diosaw angelap khitanis leonanakan lakap jistʼantäna’ (Daniel 6:22). Apóstol Pedrojj carcelan jistʼantat uñjaskäna ukhajja, jupar irpsuñapatakejj mä angelapwa Diosajj khitanirakïna (Hechos 12:6-11). Jesusajj aka oraqenkkäna ukhajja, ukhamarakiw angelanakajj jupar yanaptʼapjjäna. Bautisaskäna uka qhepatjja, “angelanakaw jupar yanaptʼapjjäna” (Marcos 1:13). Janïr jiwayatäkäna ukhasa mä angelaw Jesusar “wal chʼamañchtʼarakïna” (Lucas 22:43).
6. 1) Angelanakajj Diosan servirinakapar yanaptʼapjjatap ¿kunjamatsa yattanjja? 2) ¿Kawkïr jisktʼanakatsa yatjjataskañäni?
6 Jichhürunakanjja, angelanakajj janiw jaqenakar uñstjjapjjeti. Ukampis Diosajj angelanakap toqejj servirinakapar yanaptʼaskakiwa. Bibliajj siwa: “Tatitun angelapaw iyawsirinakarojj uñjaski, [...] imaskaraki” sasa (Salmo 34:7). Wali chʼamani enemigonakasaw utji, jupanakajj jan walinakwa lurañ munistu. ¿Khitinakäpjjes jupanakajja? ¿Kunjamatsa utjapjje? ¿Kunjamsa jan waltʼayañ munapjjestu? Uka jisktʼanakar qhanañchañatakejja, Diosajj Adanampi Evampir janïr lurkäna ukhajj kunas pasäna uk yatjjatañäni.
JAN UÑJKAÑA ENEMIGONAKA
7. ¿Jaqenakan kun lurapjjañapsa Supayajj nayratpach munäna?
7 Mä angelajj jaqenakampi adorayasiñ jan ukajj yupaychayasiñ munasajja, Dios contraw saytʼasïna ukwa 3 yatichäwin yateqtanjja. Biblianjja uka angelarojj Diablo Supaya sasaw uñtʼasi (Apocalipsis 12:9). Jupajj Dios contra jaqenakajj saytʼasipjjaspa uk muni. Eva warmirojj engañjänwa, ukhat aksaruw waljanir engañjaski. Ukhamäkchisa Abel, Enoc, Noé chachanakasa, yaqhanakas janipuniw Jehová Diosat jitheqtapkänti (Hebreos 11:4, 5, 7).
8. 1) ¿Kunjamatsa yaqhep angelanakajj demonionakaru tukupjjäna? 2) ¿Kunsa demonionakajj Uma Juiciot qhespiñatakejj lurapjjäna?
8 Noé chachan tiempopanjja, yaqhep angelanakajj Dios contra saytʼasisajj jaqenakar tukusaw aka oraqer jutapjjäna. ¿Kunatsa? Biblianjja uka angelanakajj warminak munasaw saraqanipjjäna sasaw qhanañchi (Génesis 6:2 liytʼañataki). Ukham amtapjjatapajj janipuniw walïkänti (Judas 6). Uka tiempon jakir jaqenakajja, jan wali angelanakjamarakiw jan wali luririnaka, nuwasirinaka tukupjjäna. Ukatwa Jehová Diosajj uka jaqenakarojj Uma Juicio apayanis jiwarayañ amtäna, ukampis jupat jan jitheqtir servirinakaparojj salvänwa (Génesis 7:17, 23). Uma Juiciot qhespiyasiñatakejja, uka angelanakajj alajjpacharuw kuttʼapjjäna. Biblianjja uka jan wali angelanakarojj ‘demonionaka’ sasinwa uñtʼasi. Jupanakajj Supay toqetwa saytʼasipjjäna, ukhamatwa Supayajj jupanakan pʼeqtʼiripar tuküna (Mateo 9:34).
9. 1) Demonionakajj alajjpachar kuttʼapkäna ukhajja, ¿kunas pasäna? 2) ¿Kuna toqetsa yatjjataskañäni?
9 Jehová Diosajja, jupa contra saytʼasipjjatap laykojj janiw demonionakarojj familiap taypir katoqjjänti (2 Pedro 2:4). Jupanakajja janiw jichhajj jaqer tukjjapjjaspati, ukampis aka ‘oraqen jakirinakar engañjasipkakiwa’ (Apocalipsis 12:9; 1 Juan 5:19). Demonionakajj kunjamsa jaqenakar engañjapjje uk jichhajj yatjjatañäni (2 Corintios 2:11 liytʼañataki).
¿KUNJAMSA DEMONIONAKAJJ JAQER ENGAÑJI?
10. ¿Kunjamsa demonionakajj jaqenakar engañjapjje?
10 Demonionakajj kunaymanit jaqenakar engañjapjje. Yaqhepajj jupanak pachpaw demonionakamp parlapjje, jan ukajj yatirinaka, layqanaka, chʼamakaninak toqew parlapjjaraki. Ukaruw espiritismo sasin uñtʼasi. Bibliajj janipun demonionakamp parlapjjamti sasaw ewjjtʼistu (Gálatas 5:19-21). ¿Kunatsa ukanakat amuyasiñasa? Kunjamtï mä jaqejj animalanak katuñatakejj trampanak wakichkejja, ukhamarakiw demonionakajj jaqenakar engañjañatakisa munañaparjam apnaqañatakis trampanak wakichapjje, ukatwa amuyasiñasa (26 qhanañchäwi uñjjattʼäta).
11. 1) ¿Kunsa yatirinakajj lurapjje? 2) ¿Kunatsa ukanak jan lurañasäki?
11 Demonionakajj yatirinak toqew jaqenakar engañjapjje, jupanakajj demonionakan chʼamapampiw jutïr urunakatsa, kunatï jan uñtʼatäki ukanakatsa yatipjje. Akanak lurasaw jutïrit yatipjje: wara waranak uñchʼukisa, cartanak uñasa, bola de cristal uñasa, amparanak uñasa, coca uñasa, samkanakar creyisa. Yaqhep jaqenakajja, ukanakajj janis kuna jan walïkaspa ukham amuyapjje, ukampis janiw ukhamäkiti, jan waltʼayistaspawa. Biblianjja demonionakampi yatirinakampejj juntukiw trabajapjje sasaw sistu. Hechos 16:16-18 qellqatanjja, “yatiri mä demonion” mantat tawaqotwa parli, uka tawaqojj “kunatï jutïrin paskani” ukanakwa demonion yanaptʼapampejj yatïna. Qhepatjja apóstol Pablojj demoniorojj uka tawaqot alissünwa, ukatjja tawaqojj janiw jutïrit kunsa yatjjänti.
12. 1) ¿Kunatsa jiwatanakampi parlañajj jan walïki? 2) ¿Kunatsa Diosan servirinakapajj jan wali costumbrenak jan lurapjjañapäki?
12 Jiwatanakajj yaqha cheqanwa jakasipki, jupanakampejj parlsnawa, jan walinaksa lurapjjestaspawa sasaw demonionakajj jaqenakar engañjapjje. Amuytʼañataki, mä munat familiapan jiwipansa, jan ukajj mä amigopa jiwipansa inas maynejj mä chʼamakaniru jisktʼasir sarañ munchispa. Uka chʼamakanejja, jiwatampejj parlsnawa sasaw saspa. Jiwatatsa musparkañanak parlaspa, jan ukajj jiwatajj kunjamtï parlasirïkäna ukhamwa parlarakispa (1 Samuel 28:3-19). Jiwatanakar imañatakejj walja costumbrenakaw utji. ¿Kunatsa jaqenakajj uka costumbrenak lurapjje? Jiwatanakajj yaqha cheqansa jakasipkaspa ukhamwa amuyapjje. Ukatwa mara jiwatap misayapjje, ofrendanak churapjje, chʼiyärat isisipjje, jan ukajj yaqha ukham costumbrenak lurapjje. Cristianonakajj uka costumbrenak jan lurapki ukhajja, familiaranakapasa markapankir jaqenakasa jan walitwa uñjapjje, sawkasipjjewa, janiw jupanakamp parlañsa munjjapjjeti. Ukampis jiwatanakajj janiw yaqha cheqan jakapkiti, janirakiw jupanakampejj parlksnati, ni kuna jan walsa lurapkistaspati, cristianonakajj uk sum yatipjje (Salmo 115:17). Ukhamasti jumajj janipuniw jiwatanakampejja, jan ukajj demonionakampejj parlañamäkiti ni jan wali costumbrenaksa lurañamäkiti, ukanakat amuyasiñamawa (Deuteronomio 18:10, 11 liytʼañataki; Isaías 8:19).
13. ¿Kunjamas demonionakar ajjsarapkäna uka jaqenakajj jakasjjapjje?
13 Demonionakajj kunaymanitwa jaqenakar engañjapjje, janiw ukakïkiti wal ajjsarayapjjaraki. Supayampi demonionakapampejj ‘jukʼa tiemponikïpjjatap yatisipjjewa’. Diosajj niyaw jupanakar aka oraqet chhaqtayjjani, ukatwa jukʼamp jan walinaksa, tʼaqesiñanaksa utjayapjje (Apocalipsis 12:12, 17). Diosar jan uñtʼasajja, nayrajj waljaniw demonionakar ajjsaras jakapjjäna, ukampis jichhajj janiw ajjsarjjapjjeti. ¿Kunatsa?
DEMONIONAK CONTRA SAYTʼASIPJJAÑÄNI
14. Nayrïr cristianonakat yateqasisajja, ¿kunsa demonionak contra saytʼañatakejj lurañasa?
14 Biblianjja demonionak contra saytʼasipjjam, jupanakat jitheqtapjjarakim sasaw sistu. Éfeso markankir yaqhep jaqenakat parltʼañäni, jupanakajj Diosar janïr uñtʼkasajj demonionakampiw parlapjjerïna. ¿Kunjamsa jupanakajj demonionakat jitheqtapjjäna? Biblianjja siwa: “Khitinakatï magianak lurirïpkäna ukanakatjja, waljaniw libronakap mayar apthapisajj taqe jaqenak nayraqatan phichantapjjäna” sasa (Hechos 19:19). Jupanakajj cristianöñwa munapjjäna, ukatwa magia toqet parlir libronakap qʼal phichantapjjäna. Jichhürunakanjja ukham lurañaw wakisiraki. Khitinakatï Jehová Diosar serviñ munapki ukanakajja, taqe kunanakatï magiampi demonionakampi mayachatäki ukanak apanukupjjañapawa. Ukanakajj libronaka, revistanaka, horoscoponaka, peliculanaka, musicanaka, anatañanaka, cuadronaka, ukanakäspawa. Ukanakajj janis kuna jan walsa lurkistaspa ukhamäspawa, ukampis janiw ukhamäkiti. Maysa toqetjja, kunanaktï jaqenakajj jan walinakat jarkʼaqasiñatak apnaqapki ukanaksa apanukupjjañaparakiwa (1 Corintios 10:21).
15. ¿Kunsa Supay contra demonionakap contra saytʼasiñatak lurañasa?
15 Efesonkirinakajj magia libronakap phichantapkchïnsa, akham sasaw Pablojj mä qhawqha maranak qhepat jupanakar säna: ‘Alajjpachankir demonionakampejj nuwasiskakiñasawa’ sasa (Efesios 6:12). Libronakap qʼalsa phichantapkchïnjja, demonionakajj jupanakar jan walinak lurañ munasipkakïnwa. Ukhamajj ¿kunanakampsa lurapjjañapäna? Pablojj saskakïnwa: “Diosar confiyapjjatamajj mä jachʼa escudor uñtasitäpan, ukampiw Supayan aqkir flechanakap jiwarayapjjäta” sasa (Efesios 6:16). Kunjamtï mä soldadorojj escudojj guerran jarkʼaqkejja, ukhamarakiw Diosar confiyañajj jarkʼaqestaspa. Ukhamasti Jehová Diosaw jarkʼaqetani sasin confiyañäni, ukhamatwa Supay contra demonionakap contra saytʼasiñäni (Mateo 17:20).
16. ¿Kunas Jehová Diosar confiyañatakejj yanaptʼistaspa?
16 ¿Kunas Jehová Diosar confiyañatakejj yanaptʼistaspa? Sapüruw Biblia liyiñasa, Jehová Diosaw jarkʼaqetani sasaw confiyañasaraki. Jiwasatï Jehová Diosar taqe chuyma confiyañäni ukhajja, Supayasa demonionakapasa janiw kuna jan walinaksa lurapkistaniti (1 Juan 5:5).
17. ¿Kunas demonionakat jarkʼaqarakistaspa?
17 ¿Kunsa efesonkir cristianonakajj lurapjjañaparakïna? Jupanakajja demonionakampi parlir jaqenak taypin jakapjjäna. Ukatwa Pablojj uka cristianonakar akham säna: “Taqe horasansa, Diosarojj [...] mayisisipkakim” sasa (Efesios 6:18). Uka cristianonakajj taqe horasanwa Diosarojj yanap mayisipjjañapäna. Jiwasajj jupanakjamarakiw demonionakampi layqasiñanakampi phoqantat pachan jaktanjja. Ukatwa jarkʼaqatäñatakejj Jehová Diosar sutip aytasin mayisiñasa (Proverbios 18:10 liytʼañataki). Jehová Diosarutï Supayat jarkʼaqeta sasin mayisiskakiñäni ukhajja, jupajj istʼistaniwa (Salmo 145:19; Mateo 6:13).
18, 19. 1) ¿Kunjamsa Supayarusa demonionakaparus atipjsna? 2) ¿Kuna jisktʼarus jutïr yatichäwin qhanañchaskañäni?
18 Taqe kunanakatï demonionakampi mayachtʼatäki ukanakjja qʼalwa apanukuñasa. Jehová Diosaw jarkʼaqetani sasaw confiyañasaraki. Ukhamatwa Supay contrasa demonionakap contrasa saytʼasiñäni. Janiw Supayarusa demonionakaparus ajjsarañasäkiti (Santiago 4:7, 8 liytʼañataki). Jehová Diosajj demonionakat sipansa jukʼamp chʼamaniwa. Jupajj Noé chachan tiempopanjja demonionakarojj castigänwa, jutïrinsti jupanakarojj chhaqtayjjaniwa (Judas 6). Amtapuniñäni, janiw sapäktanti, Diosajj angelanakapampiw jarkʼaqestu (2 Reyes 6:15-17). Diosan yanaptʼapampejj Supayarusa demonionakaparus atipjañäniwa (1 Pedro 5:6, 7; 2 Pedro 2:9).
19 Supayasa demonionakapasa, kunayman tʼaqesiñanak utjayapjje. ¿Kunatsa Diosajj jupanakar jan tukjkpacha? Jutïr yatichäwinwa uka toqet yatjjatañäni.


text:
The Tower of Babel (Genesis 11: 1-9)
Central Aymara (1997 edition)
- Qhä tiemponsti take jakesa mä casta parlaniquïnwa.
- Cunapachatejj inti jalsu toket mistunipjjäna ucapachajj, Sinar sisqui ucsa token mä pampa orake jicjjatapjjäna, ucatsti ucanwa jacapjjäna.
- Mä urusti jupanaccamaw parlt’asipjjäna aqham sasa: “Ladrillonac lurañäni, ucatsti ninaruw phichsuñäni” sasa. Uqhamwa ladrillonaca apnakjjapjjäna kalanac lantjja, ucatsti mezcla lantjja asfalto apnakjjapjjaraquïna.
- Ucatsti sapjjaraquïnwa: “Jutapjjam, jichhajj mä jach’a marca sayt’ayañäni, uqhamarac torrepas alajjpachar puriñcama lurasipjjañäni. Uqhamatwa takeninsa uñt’atäñäni, ucatsti janiraquiw take aca orakpacharu aywitatcañäniti” sasa.
- Ucampisa Tatitu Diosajj uca marca, uqhamarac cuna torrtejj lurasipcän uca uñjiriw sarakanïna,
- ucatsti saraquïnwa: “Jupanacajj mä sapa marcaquïpjjewa, mä sapa arucwa parlapjjaraqui, ucatpï aca lurañjja kalltapjjejja, jichhasti jupanacajj janiw uca lurañjja apanucupcaspati.
- Parlanacap mayjt’ayir jichhajj sarakañäni, uqhamat jan jupanaccama cuna parlatanacapsa amuyasipjjañapataqui” sasa.
- Uqhamwa Tatitu Diosajj take acapacharu anatatäna, ucatsti jupanacajj uca marca lurañsa apanucjjapjjaquiraquïnwa.
- Uca chekanwa Tatitojj take jakenacan parlanacapjja mayjt’ayjjäna, uca chekatwa jakenacjja aca orakpachar ananucjjäna. Ucatwa uca chekajj
Source: La Biblia en lengua Aymara. Sociedades Biblicas Unidas. United Bible Societies, 1997.
Central Aymara (2011 edition)
- Khä urunakansti taqi jaqisa mä laxraki parlapxäna.
- Kunapachatix jaqinakax inti jalsu tuqit mistunipkän ukapachaxa, Babilonia uraqin mä qhirwa uraqi jikxatapxäna, ukatsti ukan jakiriw qhiparapxäna.
- Mä urusti jupanakkamaw aruskipasipxäna akham sasa: “Ladrillonak lurañäni, ukatsti ninaruw phichsuñäni“ sasa. Ukhamat ladrillonakxa qalanak lanti apnaqapxäna, mezcla lantsti asfalto apnaqapxarakïna.
- Ukatsti sapxarakïnwa: “Jutapxam, jichhax mä jach’a marka sayt’ayañäni, torrepas alaxpachar puriñapkama lurapxañäni. Ukhamat taqininsa jach’at uñt’atäñäni, ukatsti janirakiw taqi aka uraqpacharux aywitatkañäniti“ sasa,
- Ukampisa Tatitux uka marka uñjiriw saraqanïna, ukhamarak jaqinakan torre lurasipkatap uñjiri,
- ukatsti sänwa: “Jupanakax mä sapa markakïpxiwa, mä sapa laxrak parlapxaraki, ukatpï uka lurañ qalltapxixa, jichhasti jupanakarux janiw kunas uk lurañ jark’kaspati.
- Ukhamasti parlanakap mayjt’ayir saraqañäni, ukhamat jupanakkama jan kuna parlatanakapsa amuyasipxañapataki“ sasa.
- Tatitusti ukhamwa taqi aka uraqpacharu jaqinakar ananuküna, ukatsti jupanakax uka marka lurañsa apanukxapxarakïnwa.
- Uka chiqanwa Tatit Diosax taqi jaqinakan parlanakap mayjt’ayxäna, uka chiqatwa jaqinakarux aka uraqpachar ananukxäna. Ukat uka markax
Source: La Biblia en lengua Aymara. Sociedad Biblica Boliviana, 2011.
Contributed by Wolfgang Kuhl
Information about Aymara |
Phrases |
Numbers |
Tower of Babel
Other Tower of Babel translations
By language |
By language family


text:
Wali aski isturyanaka
Qhipa isturyanaka
10 jallu qallta phaxsi 2017
Jisk’a wali asxarkañ japonés videonaka uñacht’ayapxäma
Mä YouTube canal ukanx japonés ukan asxarkay uñch'ukiñanak uñt'ayi.
20 lapaka phaxsi 2017
Kirguistán markanx k'añaskunakan chijir puriw utjatapatax iwijanak qharirapxi ukhamat waxt'anchañataki
"Taqi makiptirinakaruw aych churapxta, Tatitut jutix sasinw qhanancht'apxta".
5 lapaka phaxsi 2017
Cumbre, Global Voices 2017: ¡Sri Lanka uksanw wasitamp phuqhasïni!
50 jila markataw Cumbre, Global Voices 2017 ukan chikanchasipxäni. ¡ 2 ukat 3 uru jallu qallta phaxsin Colombo, Sri Lanka markar sarapxañäni!
5 taypi sata phaxsi 2017
Anatäwin “gooooooool” qhichwa arun uñt'ayäwipa
Khitinakatï anatäwit uñt’ayirinakak jupanakax sapa anatäwinw qhichwa arun uñt’ayasipki, Copa Mundial de Fútbol 2018 ukatuqits ukakipkarakiw uñt’ayapxi.
3 taypi sata phaxsi 2017
Rising Voices ukax Iberoconf 2017 ukan chikanchasiwayi: Wikipedia uksan juk'amp qillqapxañapatak yanapt'añ amtampiw jach'anchayawayi
Rising Voices ukax conferencia regional Ibercoop ukanw 10 urut 12 uru mara t’aqa phaxsin chikanchasiwayi, Wikipedia uksan juk’amp tayka arunakan ch’amancht’apxañapatak aski yaticht’añataki.
2 taypi sata phaxsi 2017
Aka luräwix Qhichwa arur yanapt’aña ukhamarakiw yaqha arunakar yanapt’añatakiw thaqi
¿lup’imchha: Atamirinak smartphones ukhamarak robots qhichwa arut arspanchhä? Aka luräwix qhichwa arur ukhamarakiw yaqha arunakar yanapt’añataki thaqhi.
1 taypi sata phaxsi 2017
Mä phaxsin pä uraq khathataw utjatapax México markarux aynacht’ayawayiwa
Oaxaca ukat México markan 2017 maran sata qallta phaxsin markachirinakax uraq khathattaw uñjapxi. .
7 sata qallta phaxsi 2017
Wikipedia Bulgaria waraq jamuqanakan atipt’iriruw jawst’ayi Wikix Pachamamarux munasiwa
Wikipedia Bulgariax Tunka wali sum jamuq waraqataw uraqpachat apthapisin uñacht’ayatäni “Wiki lo ves Earth” [Wikix Pachamamarux munasiwa].
5 sata qallta phaxsi 2017
Amuyumanx laxrachinunak apanaqtati, ¡Lezgui arun yant’apxañäni!
Cáucaso markanw jilpachax arsuta, lezgui arux niya chhaqtirjamawa. Ukampirus yaqhipanakax YouTube uksanw arupat uñt'ayasipki jan chhaqtañapataki.
21 lakan phaxsi 2017
Pachamamar jan ñanqhachañatak ch’amanchañataki: Mä sapa chachakiw Irak jawiranak jutïr maranakan q’umañapatak sarnaqaski
Aka qhipa paqall maranx Nabil Musa walja chiqanak —mä jisk’a yamput saratäna— kunalaykutix qhipur jakawinakatak wali umax q’umañapataki.
19 lakan phaxsi 2017
Global Voices Cumbre 2017 ukatak qillqayasipxama: 2 ukat 3 uru jallu qallta phaxsina, Colombo, Sri Lanka! uksankanïnwa
Global Voices Cumbre 2017 ukatak qillqayasiñax jist’aratxïwa! Colombo uksar (evolución de la internet abierta, los movimientos civiles en línea ukat derechos humanos en la era...
15 lakan phaxsi 2017
Mayni chino yatiyaw yatiyiriw akax q’uma umaw sasin jawirat uma umantatayna ukatx walpunw k’umipxi
"Aka yatiyaw yatiyirix thakhin juk’amp sarantaskañapakiwa. Ministerio del Ambiente uksan irnaqañatakix utjaskiwa, uksan irnaqaskaspawa".
4 lakan phaxsi 2017
Turkmenistán markanx qullqit pisinkañankiwa, ukhamipanx jilïr jayllt’askiwa ukatx bicicleta ukatw muynaqaski
Markax sinti jan walt’äwinakaniwa, jaqix manq’at utjatawa, thayjata ukatx janiw qullqis nï yapuchäwis utjiti...".
Bassel Khartabil juparuw Global Voices tamax amti, Sirio markan Internet uksan qillqt’irirakiwa
Bassel jupan web abierta uka p’iqincht’ayataparuw jallallt’täna, ukatx khitinaktï phisqha mara nayraxax antutatañapatak mayipkan jupanakarus jallallt’araktanwa.


text:
Yatxatawi
Yatxatawi (latin aru: Scientia, kastilla aru: Ciencia). CIENCIA TOQEJJ KUNANAKAS JIKJJATASIWAYI
Má diccionariorjamajja, ciencia siski uka arojj akham san muni, “taqe kunanakat’i aka oraqensa alajjpachansa utjki ukanakat yatiña, ukanakasti wali yatiñampi ukat amuyumpiw yatjjatasi”. Ukhamajja, taqe ukanakat yatjjatañatakejj wal Ch’amachasiñaw wakisi, awisajj janiw kunas jikjjataskiti. Cientificonakajj semananaka, phajjsinaka, jan ukajj walja maranakaw sum yatjjatañatakejj ch’amachasiwayapjje. Ukampis awisajj janiw kunsa jikjjatapkiti, awisajj kuntï jikjjatapki ukajj jaqenakar yanapt’arakiwa. Jichhajj ukanakat pay uñjañáni.
Europa cheqanjja, mä empresajj wali aguantkir mä filtro urna q'omachañatak plasticot lurawayi. Ukham maquinanakajj aka Oraqen jan walt’äwinak utjki ukatakiw apnaqasiwayi, pasir 2010 maran Haití markan oraq khatatejj utjkána ukansa yanapt'awayarakiwa.
Alajjpachanjja, walja satélites sasin unt’atäpkis ukanakaw sistema de posicionamiento global (GPS) utjayaraki. Qalltan militaranakatakiw lurasi’na, ukampis GPS satäkis ukajja, kawkhankapjjesa uk yatipjjañapatakiw auto apnaqerinakaru, avión apnaqerinakaru, barco apnaqerinakaru, ukat yaqhanakampir yanapt’i. Jichhürunakanjja, cientificonakan ukham uñstayapjjatap laykuw yaqha markanakarus facilak sarsna.
¿Juman celularas, computadoras jan ukajj Internetas utjtamti? ¿Jichhak uñstir aparatompiti usumat qollasiwayta? ¿Avionat viajiritati? Ukhamächi ukhajja, kunanaktï cienciajj jaqenak layku lurawayki ukan yanapt’apampiw ukanak jikjjatawaytanjja. Cheqas cienciajj sum jakasiñatakejj kunaymanitwa yanapt’awayaraki.
KUNSA CIENCIAJJ JIKJJATASKI
Jichhürunakanjja, aka oraqetsa ukat alajjpachatsa cientificonakajj juk’amp yatjjatasipkakiwa. Físicos nucleares sasin uñt'atápki ukanakajja, átomo satäkis ukjjat yatjjatasipkakiwa ukat astrofísico sasin uñt’atäpki ukanakajja, kunjamats alajjpachajj utjawayi uksa yatjjatasipkarakiwa. Niyakejjay wal yatjjatasiwaychejja, kunatsa Biblian parlki uka Diosan utjatapajj jan yatiski sasaw yaqhepanakajj amuyapjje.
Wali uñt’át yaqhep cientificonakasa ukat filosofonakasa, uka toqet mayjanak amuyapjje. Amir D. Aczel qellqerejj akham siwa: “Ciencia toqet yaqhep yatjjatatanakajja, Diosajj janiw utjkiti sasaw sapjje” sasa. Sañáni, física toqen yatjjatat mä chachajja, “aka oraqe ukat alajjpach lurir mä Diosan utjatap janiw kunas qhanañchkiti, ukatwa Diosajj janiw utjkiti sasin sissna” sasaw qhanañchi. Yaqhepanakajj Diosar creyiñajj “layqasiñar” creyiñamp sasiwa ukat cienciajj "wali chama jan amuyañjam yaticháwinak qhanstayi" sasaw sapjjaraki.
Ukampis akham sasaw jiskt'asiñasa: ¿cientificonakajj taqe kun sum yatjjatasati “Diosajj janiw utjkiti” sasin sapjjpacha? Cheqas janiwa. Walja askinakas jikjjatasiwaykchejja, walja cientificonakajj 'janiw taqe ukanakajj yatjjatañjamákiti, jan ukajj janiw kunapachas yatjjataskaniti’ sasaw sapjje. Física toqet yatjjatir premio Nobel katoqer Steven Weinberg sat chachajja, akham sänwa: “Janipuniw taqe ukanakat sum yatjjataskaniti” sasa. Astronomía toqet wali yatjjatt’at Martin Rees sat yatichirejja, akham sasaw qellqana: “Janiw jaqenakajj ukanak yatksnati” sasa. Jupajj Gran Bretaña markatawa. Kunjamtí uñjawayktanjja, kunanakatí utjki ukanakat wali yatjjatañaw utjaski, jisk'a celulanakata, alajjpachata. Sañäni:Alajjpach toqet yatjjatatanakajja (cosmólogos) “kunanakatí alajjpachan utjki ukanakatjja, sapa patakat 95 janiw uñjaskiti ukat janirakiw cientificonakan maquinanakapas ukanak yatjjatirjamákiti” sasaw sapjje. Ukanakarojj materia oscura ukat energía oscura sasinwa sutichapjje. ¿Kunas ukanakajja? Janiw khitis yatkiti.
Cientificonakajj waljanakwa jan qhanahchirjamapkiti. Mä wali uht’at neurologojj akham siwa: “Janiw taqe kun sum yatksnati, ma cientificojj janiw amuyupampik apayasinapakiti, jan ukasti juk’amp yatjjataskakinapawa” sasa.
Jumati' “cienciajj taqe kunwa sum qhanahchawayi, ukhamajj Diosatsa, Bibliatsa armasjjahasawa” sasin amuysta ukhajja, ak amtahamawa: cientificonakajj wali suma maquinanakampis yatjjatawayapkchejja, ma juk’ak vatjjatasipki, walja yatjjatahaw faltaski. Uka toqetjja, Encyclopedia Britannica sat qellqatajj akham siwa: “Jichhiirkamajj pusi waranqa maranakas yatjjatasiwakchejja, alajjpachajj kunjamas ukajj janiw amuyahjamakiti, Babilonia markachirinakatakejj ukhamarakipachanwa” sasa. Ukhamasti, kunti’ cienciajj jan jikjjatawavki ukanakat ¿kunjamsa amuyahasa?
Uka toqet sapa mayniw kunsa amtjjahapa sasaw Jehova Diosan Testigonakapajj amuvapjjta. Nanakajj aka ewjjt’arjam sarnaqahatakiw ch’amachasipjjta: “Suma chuyman’ipjjatamajj taqe jaqenakan unt’atapan” (Filipenses 4:5). Kunjamsa Bibliampi ukat cienciampejj yanapt’asipjje uka toqet wali amuyumpi yatjjatahamatakiw ch’amancht’apjjsma.
- Jakaña yatxatawi (latin aru: Biologia, kastilla aru: Biología).
-
- Jakhu (latin aru: Mathematĭca, kastilla aru: Matemáticas).
- Alaxpacha yänakata (kastilla aru: Astronomía).Alajjpach toqet yatjjatatanakajja (cosmólogos) “kunanakatí alajjpachan utjki ukanakatjja, sapa patakat 95 janiw uñjaskiti ukat janirakiw cientificonakan maquinanakapas ukanak yatjjatirjamákiti” sasaw sapjje. Ukanakarojj materia oscura ukat energía oscura sasinwa sutichapjje. ¿Kunas ukanakajja? Janiw khitis yatkiti.
- Kimika ( (kastilla aru: Química).
- Física)Gravedad satäkis uka leyirjamaw sapür samaqtanjja, ukhamäkchisa janiw uka toqet sum yatiskiti. Física toqet yatjjatatanakajj kunjamsa gravedad satäkis ukajj waythapistu, jan ukajj kunjamsa Oraqjjar phajjsejj yapar muytañapatakis wayjjasi ukajj janiw sum yatiskiti.
- (...)


text:
CRISTIANJAM JAKAÑATAKI UKAT YATIYAÑATAKI Mayo 2017
Yatiyañatak yanaptʼanaka
Yatiyañataki revistamp yatiyañataki, ukat jutïr urunakat kunatï cheqäki uka toqet yatiyañatak yanaptʼanaka. Kunjamsa yatiyasma ukjja juma pachpaw uka yanaptʼanakarjam wakichtʼasisma.
BIBLIAN SUMA YATICHÄWINAKAPA
Israelitanakajj markaparuw kuttʼapjjañapäna
Mä oraq alasim sasin Jehová Diosajj Jeremías profetar siskäna ukhajja, ¿kunsa arsurakïna? Ukat uk arsusajj ¿kunjamsa Jehová Diosajj munasirïtap uñachtʼayäna?
BIBLIAN SUMA YATICHÄWINAKAPA
Ebed-melec: jan ajjsarirïña ukat khuyaptʼayasirïñwa yatichawayistu
Ebed-melec chachajj jan ajjsarayasisa ukat jan pächasisaw Jeremiasar yanaptʼañatak Sedequías reyir ruwtʼasïna, ukhamatwa Diosan profetapar wali munasiñamp uñjatap uñachtʼayäna.
CRISTIANJAM JAKAÑATAKI
Tantachasiñ Utanak sum uñjapjjañäni
Tantachasiñ Utanakajj Diosan qollan sutipwa api, ukatwa ukanakajj wali qʼoma ukat suma uñjatäpjjañapa. ¿Kunjamsa sapa maynejj ukan yanaptʼsna?
BIBLIAN SUMA YATICHÄWINAKAPA
Jehová Diosajj luratasarjamaw uñjistani
Jeremías profetajj Jerusalenan tʼunjasiñapatwa yatiyäna, Sedequías jan wali reyisa uka tiemponwa jakarakïna.
CRISTIANJAM JAKAÑATAKI
Jehová Diosajj jupar servipjjatam janiw armkaniti
Jehová Diosajj arunakap jan nayrjam yatiyirjamäjjapjje uka chuymankipstat jilat kullakanakarojj ¿kunjamsa uñji?
BIBLIAN SUMA YATICHÄWINAKAPA
Jan kunsa jumatakik thaqamti
Baruc chachajj Jehová Diosaruw servïna, Jeremías profetarus taqe chuymaw yanaptʼäna, ukampis mä kutejj niyapuniw jan wali amuyunakamp apayasïna. Jerusalén markajj tʼunjat uñjasiñapäkäna ukhajja, ¿kunsa Baruc chachajj qhespiñatak lurañapäna?
BIBLIAN SUMA YATICHÄWINAKAPA
Diosajj altʼat chuymaninakarojj bendisiwa, jachʼa jachʼa tukurinakarusti castigarakiwa
Babilonia markajj Jehová Diosan markaparojj wal tʼaqhesiyäna. Taqe chuyma arrepentisir israelitanakajja, Babiloniat qhespiyataw uñjasipjjäna. Ukampis ¿kunas Babilonia markampejj pasäna?


text:
36 YATICHÄWI
Ejerciton mä oficialapajj Diosar wal confiyäna
JESUSAJJA MÄ OFICIALAN ESCLAVOPARUW QOLLÄNA
DIOSAR CONFIYIRINAKAJJ BENDICIONANAKWA KATOQAPJJANI
Qollun yatichasajja, Jesusajj Capernaúm markaruw saräna. Ukanwa judionakan jilïr irpirinakapat mä qhawqhanejj Jesusar jakʼachasipjjäna. Uka judionakarojj romanonakan ejercitopan mä oficialapaw khitanïna.
Uka oficialan mä munat esclavopaw wali usuntatäna, niya jiwirjamänwa. Uka oficialajj janis judiökchïnjja Jesusan yanaptʼapwa thaqäna. Judionakasti akham sasaw Jesusarojj yatiyapjjäna: “Wali usuntat[aw] tʼaqesiski, janiw sartirjamäkiti, utan jaqontatäskiwa” sasa (Mateo 8:6). Judionakan jilïr irpirinakapajja, Jesusar akham sapjjänwa: “Jupar yanaptʼañamajj wakisiwa, jupajj markasar munasiñampiw uñji, juparakiw sinagogsa nanakatakejj luri” sasa (Lucas 7:4, 5).
Jesusasti ukspachaw judionakan jilïr irpirinakapampejj oficialan utapar saräna. Utar niya jakʼachasipjjäna ukhajja, ejerciton oficialapajj amigonakaparuw khitäna, jupar akham sanipjjañapataki: “Tata, jan utajar jutjjamti, janiw utajar jutañamajj wakiskaspati, nayajj janiw kuna suma jaqëktsa. Ukatwa nayajj juman ukar jan jutkti” sasa (Lucas 7:6, 7). Ukham sasinjja, uka oficialajj wali humilde chuymanïtapwa uñachtʼayäna. Mayni romanonakat sipansa esclavonakapar sumwa uñjarakïna, ukaw qhan amuyasi (Mateo 8:9).
Judionakajj yaqha markankirinakampejj janiw chikachasipjjerïkänti, ukjja ejerciton oficialapajj yatïnwa (Hechos 10:28). Ukatwa uka oficialajj amigonakaparuk khitanpachäna, Jesusar akham sanipjjañapataki: “Jumatejj servirijan qollasiñapatak mä aruksa arsüta ukhajja, jupajj waliptjjaniwa” sasa (Lucas 7:7).
Uka arunak istʼasajj Jesusajj wal musparäna, akham sasaw sarakïna: “Nayajj sapjjsmawa, jupjam taqe chuym Diosar confiyir jaqejj janiw nayatak Israel markan utjkiti” sasa (Lucas 7:9). Oficialan amigonakapajj utar kuttʼjjapjjäna ukhajja, usutäkäna uka esclavorojj kʼumarak uñj-jjapjjäna.
Uka jaqer waliptayasajja, Jesusajj akham sänwa: “Waljaniw inti jalsu toqetsa inti jalant toqetsa jutapjjani; jupanakajj alajjpachankir Reinonwa Abrahanampi, Isaacampi, Jacobumpi mesan qontʼasipjjani” sasa. Ukham sasinjja, jan judiöpki uka jaqenakajj Diosarutï confiyapjjani ukhajja, bendicionanakwa katoqapjjani sañwa munaskäna. ¿Diosar jan confiyiri judionakat Jesusajj kamsarakïnsa? “[Jupanakajj] anqa chʼamakar jaqonukutaw uñjasipjjani; ukanwa jachapjjani, laka chʼakhanakapsa tʼurusipjjani” sasaw säna (Mateo 8:11, 12).
Diosan Reinopan Cristomp chika jan apnaqañ muniri judionakarojja, Diosajj apanukuniwa. Ukampis jan judiöpki uka jaqenakajja, ‘mesanwa qontʼasipjjani’ mä arunjja, “alajjpachankir Reinonwa” qontʼasipjjani.


text:
Chuymar purtʼkiri Bibliaw jaqokipasiwayi
“Diosan arupasti jakaskiwa.” (HEB. 4:12)
37, 116 QʼOCHUNAKA
1. 1) ¿Kunsa Adán chachajj lurañapäna? 2) Parlir luratätasatjja, ¿kunsa Diosan servirinakapajj lurtanjja?
JEHOVÁ DIOSAJJA, jaqenakarojj parlirwa lurawayistu. Diosajj Adán chacharuw Edén jardinan mä luräwi churäna. Jupajj animalanakaruw suti uchañapäna, Adanasti wali amuytʼasisaw uk luräna (Gén. 2:19, 20). Ukhat jichhakamajja, parlir luratätasatwa arunakasampi Diosar jachʼañchtanjja, yaqhanakarus Jupat parlaraktanjja. Aka qhepa maranakanjja, walja arunakaruw Diosan Arupajj jaqokipasiwayi, ukhamatwa jaqenakarojj Diosar uñtʼapjjañapatak yanaptʼasi.
2. 1) Traducción del Nuevo Mundo Biblia jaqokipirinakajja, ¿kun lurañsa amtapjjäna? 2) ¿Kunsa aka yatichäwin yatjjataskañäni?
2 Jichhürunakan walja Biblianakaw utji, ukampis janiw nayra qellqatanakarjam jaqokipatäkiti. 1940 maranakanjja, Traducción del Nuevo Mundo Biblia lurir jilatanakajja jaqokipkasajj akanak lurañwa amtapjjäna: 1) Diosan sutipajj nayra qellqatanakan uñstki uka cheqanakaruw Jehová suti uchañ amtapjjäna, ukhamat Diosan sutipajj jachʼañchasiñapataki (Mateo 6:9 liytʼañataki). 2) Sapa arutaki mä aru thaqhañwa amtapjjäna, ukampis ukham lurasajj kuntï nayra qellqatanakajj siskäna uk janiw mayjtʼayañ munapkänti. 3) Taqenin amuytʼkaya arunakampi lurañwa amtapjjarakïna (Nehemías 8:8, 12 liytʼañataki). * 130 jila arunakar Bibliajj jaqokipaski ukanakajja, uka kimsa amtarjamaw lurasi. Inglés arut Traducción del Nuevo Mundo Bibliajj 2013 maran apsusiwayki ukasa, inglés arut yaqha arunakar jaqokipasiwayki uka Biblianakasa, kunjamsa uka kimsa amtarjam lurasiwayi uk jichhajj yatjjatañäni.
DIOSAN SUTIPWA JACHʼAÑCHI
3, 4. 1) ¿Diosan sutipajj kawkïr nayra qellqatanakansa uñsti? 2) ¿Kunatsa walja Biblianakanjja Diosan sutipajj jan uñstki?
3 Biblia toqet yatjjatatanakajja, Rollos del mar Muerto qellqatanak yatjjatasasa, hebreo nayra qellqatanak yatjjatasasa walpun muspharapjje ¿kunatsa? Hebreo arut pusi letrani (Tetragrámaton) Diosan sutipajj walja cheqanakanwa uka qellqatanakan uñsti, ukatwa wal muspharapjje. Septuaginta qellqatat copiaqaskäna uka yaqhep qellqatanakansa, Diosan sutipajj uñstarakiwa. Uka copianakajja, 200 nayra pacha maranakat 100 jichha pacha marakamaw lurasiwayi.
4 Kunjamtï uñjktanjja, Diosan sutipajj nayra qellqatanakan uñstänwa, uk yatkasasa Biblia jaqokipirinakat waljanejj janiw Diosan sutip uchañ munapkiti. Inglés arut Traducción del Nuevo Mundo de las Escrituras Griegas Cristianas Bibliajja, 1950 maranwa mistüna. Pä mara qhepatjja, inglés arut Versión Normal Revisada Bibliaw misturakïna. Uka Bibliajja, Versión Normal Americana (1901) Bibliarjamaw uñakipasïna. Versión Normal Americana Biblianjja, Diosan sutipajj uñstänwa, ukampis Versión Normal Revisada Biblianjja Diosan sutipajj janiw uñstjjänti. ¿Kunatsa? Uka Biblian qallta janapan siwa: “Mä sapa Diosataki kunayman suti apnaqañajja [...] taqe cristianonakatakejj janipuniw walïkiti” sasa. Janiw uka Biblia mayakejj ukham lurasiwaykiti, jan ukasti yaqha arunakaru jaqokipasiwayki uka Biblianakansa ukhamarakiw lurasiwayi.
5. ¿Kunatsa Diosan sutipajj Biblian uñstañapapuni?
5 Diosan sutipajja, ¿Biblian uñstañapajj wakisipunpachati? Jïsa, wakisipuniwa. Mä suma traductorajja, mä libro qellqerejj (autor) kun sañsa muni uk sumwa nayraqat amuyañapa, ukhamatwa sum jaqokipani. Kunjamtï yatktanjja, Traducción del Nuevo Mundo Biblian walja kutiw Diosan sutipajj uñsti. Ukhamasti Diosajja, sutipajj Biblianakan uñstaspa ukat jachʼañchasirakispa ukwa muni (Éxo. 3:15; Sal. 83:18; 148:13; Isa. 42:8; 43:10; Juan 17:6, 26; Hech. 15:14). Jehová Diosajja, sutipajj nayra qellqatan uchasiñapatakiw Biblia qellqerinakarojj qollan ajayupampi yanaptʼäna. Ukatwa Jehová sutejj nayra qellqatanakan walja kuti uñsti (Ezequiel 38:23 liytʼañataki). * Ukhamasti, khitinakatï Diosan sutipa Biblianakan jan uchañ munapki ukanakajja, Diosar jan respetapjjatapwa uñachtʼayapjje.
6. Inglés arur jaqokipata Traducción del Nuevo Mundo Biblianjja, ¿kunatsa Diosan sutipajj sojjta cheqampin uñsti?
6 Jichhürunakanjja, nayra qellqatanakajj jukʼampiw jikjjatasiwayi, uka qellqatanakanjja Diosan sutipajj walja kutiw uñsti. Inglés arur jaqokipata Traducción del Nuevo Mundo Bibliajj wasitat uñakipasiwayki ukanjja, 7.216 kutiw Diosan sutipajj uñsti, 1984 maran mistkäna uka Bibliat sipansa sojjta cheqampinwa uñsti. ¿Kunatsa ukhampi yapjjatasiwaypacha? Rollos del mar Muerto qellqatajj jichhanakaki jikjjatasiwayki ukanjja, 1 Samuel 2:25; 6:3; 10:26; 23:14, 16 cheqanakampinwa Diosan sutipajj uñsti, ukatwa yapjjatasiwayi. * Maysa toqetjja, nayra qellqatanakat sum yatjjatasajj Jueces 19:18 qellqatansa Diosan sutipajj uchasiwayarakiwa.
7, 8. ¿Diosan sutipajj kamsañsa muni?
7 Cheqpach cristianonakatakejja, Diosan sutipajj kun sañsa muni uk yatiñajj wali wakiskiripuniwa. Inglés arur jaqokipat Traducción del Nuevo Mundo Bibliajj wasitat uñakipasiwayki ukanjja, Diosan sutipajj kamsañsa muni uka toqetjja jukʼamp sumaw niya tukuy jananakan qhanañchasi. Uka Biblia wasitat uñakipirinakajja, Diosan sutipajj hawáh siski uka hebreo arut jutatapwa amuyawayapjje, ukasti “Jupaw taqe kunsa utjayi” sañwa muni. * Nayra maranakanjja, Diosan sutipajj kamsañsa muni ukjja qellqatanakasajj Éxodo 3:14 (NM) qellqatarjamaw qhanañchirïna, ukansti siwa: ‘Nayajj kunäñtï munkä ukaruw tuköjja’ sasa. Uka qellqatarjamajja, amtanakap phoqañatakejj kunar tukuñatï wakiskaspa ukaruw Diosajj tukuspa sasaw amuyasïna. Ukampis inglés arur jaqokipat Traducción del Nuevo Mundo Biblianjja apéndice A4 cheqan akham sasaw qhanañchi: ‘Jehová sutejja, janiw jupaw kunarus tukuspa sañak munkiti, jan ukasti luratanakapampejj amtap phoqayarakiwa’ sasa (Diosan Arupat yatjjatañataki yanaptʼa siski uka folletot 5 janap uñjjattʼäta).
8 Jehová Diosajja, amtanakap phoqañatakejj kunarutï wakiskaspa ukaruw luratanakap tukuyaspa. Amuytʼañataki, Noé chachajj Diosan yanaptʼapampejj mä arca luräna, Bezalel chachasti mä suma artesanorakïnwa, Gedeón chachajj ajjsarkay mä guerrerorakïnwa, Pablosti Diosan arunakap yaqha markanakar parlañapataki apostolorakïnwa. Kunjamtï uñjktanjja, cristianonakatakejj Diosan sutipajj wali wakiskiripuniwa. Ukatwa Traducción del Nuevo Mundo Biblia jaqokipirinakajj Diosan sutip janipun apsupkaspati.
9. ¿Kunatsa Bibliajj yaqha arunakaru jankʼaki jaqokipasiñapa?
9 Traducción del Nuevo Mundo Bibliajj 130 jila arunakanwa utji. Taqe uka Biblianakanjja Diosan sutipaw uñsti, ukhamatwa Diosan sutipajj jachʼañchasi (Mal. 3:16). Ukampis walja Biblianakanjja, Jehová sutjja apsupjjewa, uka lantejj “Tatitu” sasakiw uchapjje, jan ukajj markapankir diosanakapan sutinakapakwa uchapjje. Ukatwa Oraqpachan Jilïr Irpirinakajj Traducción del Nuevo Mundo Bibliajj jankʼaki yaqha arunakar jaqokipasispa uk munapjje.
QHANA AMUYKAYAWA
10, 11. Traducción del Nuevo Mundo Biblia yaqha arunakar jaqokipañajja, ¿kunatsa chʼamakïnjja?
10 Diosan Arup walja arunakaru jaqokipañajj chʼamakïnwa. Amuytʼañataki, inglés arur jaqokipat Traducción del Nuevo Mundo Bibliansa, yaqha Biblianakansa, “Seol” siski uka hebreo aruw Eclesiastés 9:10 qellqatansa yaqha jiskʼa tʼaqanakansa qellqasiwayäna. Ukampis Seol arojj yaqha arunakaru jaqokipañajj chʼamänwa, waljaniw uka arjja jan amuyapkänti, janiw diccionarionakapansa uñstkänti. Mä markan sutipäkaspas ukhamakwa waljanejj amuyapjjäna. Ukatwa hebreo arun Seol, griego arun Hades arojja, “sepulcro” sasin jaqokipasiwayi. Jichhajj qhana amuykayäjjewa.
11 Yaqhep arunakanjja, “alma” siski uka aru jaqokipañajj chʼamarakïnwa, ukasti hebreo (néfesch) ukhamarak griego (psykjé) arunakat jaqokipatawa. ¿Kunatsa chʼamänjja? Maynejj jiwjjasin jakaskakispasa ukhamaw yaqha arunakan amuyasïna. Ukatwa kawkha cheqanakantï “alma” sasin nayrajj qellqatäkäna uka cheqanakan jan taqe cheqan qellqasiwaykiti. Ukhamarusa, Traducción del Nuevo Mundo de las Santas Escrituras (con referencias) uka Biblian niya qhepa jananakan (apéndice) utjki uka yanaptʼanakarjamaw lurasiwayaraki. Cheqas amuytʼkaya arunakampi jaqokipañaw wakisïnjja. Jichhajj niya sapa jananwa qhanañchäwinakajj uchasiwayi, ukaw sum amuytʼañatakejj yanaptʼi.
12. Inglés arun Traducción del Nuevo Mundo Biblianjja, ¿kunanakas mayjtʼayasiwayi? (“Inglés arut lurata Traducción del Nuevo Mundo Bibliajj wasitampiw uñakipasi” siski uka yatichäwi aka revistan uñjjattʼam.)
12 Aka Oraqpachan Biblia jaqokipirinakajja, walja jisktʼanakanïpjjänwa, ¿kunatsa? Inglés arut Traducción del Nuevo Mundo Biblianjja yaqhep arunakajj mayjaw amuyasïna. Ukatwa uka Biblia wasitat uñakipasiñapatak septiembre 2007 maran Oraqpach Jilïr Irpirinakajj amtapjjäna. Uka Biblia uñakipirinakajja, kunanaktï Biblia jaqokipirinakajj nayrajj jisktʼasipkäna uka cartanakwa uñakipapjjäna. Ukatjja jan amuytʼkaya nayra arunak apsusajja, suma amuykay arunakampiw uchawayapjjaraki. Ukham lurasajja kuntï nayra qellqatanakan siskäna uk jan mayjtʼayañatakiw chʼamachasiwayapjje. Kunjamatï mä hierrojj yaqha hierrompi ariptayasejja, niya ukhamarakiw yaqha arunakar Biblia jaqokipirinakan jisktʼanakapajj inglés arut Biblia sum lurasiñapatak yanaptʼawayi (Pro. 27:17).
¿LIYTʼIRINAKAJJ KAMSAPJJESA?
13. Inglés arur jaqokipat Traducción del Nuevo Mundo Biblia liytʼirinakajja, ¿kamsapjjesa?
13 Inglés arur jaqokipata Traducción del Nuevo Mundo Bibliajj uñakipasiwayki uk liytʼirinakajj ¿kamsapjjesa? Uka toqetjja, Brooklyn markankir sucursalarojj waljaniw yuspärasin walja cartanak qellqawayapjje. Mä kullakajj cartapan akham sänwa: “Bibliajja, joyanakani mä cofrer uñtasitawa. 2013 maran mistuwayki uka Biblia liytʼañajja, joyanakajj kunja suma coloranakanisa, kunjam lurtʼatasa ukanak uñakipañampi sasiwa. Cheqas uka Biblia liytʼañajja, Jehová Diosar jukʼamp uñtʼañatakiw yanaptʼawayitu. Jehová Diosajj mä munasir awkjamas qhomjjartʼasin wali sum parlkitaspa ukhamawa” sasa.
14, 15. Traducción del Nuevo Mundo Bibliajj yaqha arunakan jaqokipasiwayki uk liytʼasajja, ¿kamsapjjes yaqhepanakajja?
14 Cheqas inglés arur jaqokipat Traducción del Nuevo Mundo Biblia liytʼirinakajj wali kusisitäpjjewa, yaqha arunakar jaqokipasiwayki uka Biblianak liytʼirinakas kusisipjjarakiwa. Búlgaro arur jaqokipat Biblia liytʼir mä jilïr chachajj akham siwa: “Walja maranakaw Biblia liyjjta. Janipuniw kunapachas chuymar purtʼkiri, amuytʼkaya ukham Biblia liytʼawaykti” sasa. Uka chachasti Sofía (Bulgaria) markankiriwa. Albania markankir mä kullakajja, pachpa arupat mä Biblia katoqasajj akham sarakiwa: “Albanés arur jaqokipat Bibliajj wali sumapuniwa. Nanakajj parlapkta uka arun Jehová Diosan arunakap istʼañajj mä bendicionapuniwa” sasa.
15 Yaqhep cheqanakanjja, Biblia jikjjatañajj wali chʼamawa, utjchi ukasa wali jila alaniwa. Ruanda markat mä yatiyäwejj akham siwa: “Jilat kullakanakajj mara maraw Bibliat waljaniru yatichapjjäna, ukampis jan Biblianïpjjatap laykojja, janiw ajay toqet jiltapkänti. Iglesianakan aljapkäna uka Biblianakajja, wali jila alanïnwa, janiw ukakïkänti uka Biblianakan yaqhep jiskʼa tʼaqanakapajj janiw amuytʼañjamäkänti” sasa. Kunapachatï Ruanda markan Traducción del Nuevo Mundo Bibliajj pachpa arunakapat mistüna ukhajja, mä familiajj akham sänwa: “Jehová Diosarusa, Amuyasiri Cheqapa Uywatarus Biblia nanakar churapjjatapat walpun yuspärapjjta. Nanakajj wali pisinwa jakasipjjta, ukatwa sapa maynitaki Biblia alañajj chʼamakïna. Ukampis jichhajj taqeniw mä Biblianëjjapjjta. Jehová Diosaru wal yuspärapjjataj uñachtʼayañatakejja, sapüruw familpach Biblia liyipjjta” sasa.
16, 17. 1) ¿Kunsa Jehová Diosajj taqenitak muni? 2) ¿Kun lurañsa amtta?
16 Mä qawqha tiempotjja, Traducción del Nuevo Mundo Bibliajj yaqha arunakan uñakipasirakiniwa. Supayajj janiw uk lurasiñap munkiti, ukampis Jehová Diosajj taqenin qhana amuykay Biblianïpjjañapwa muni (Isaías 30:21 liytʼañataki). Akat mä jukʼa tiempotjja, “kunjämatejj umajj [qotar] qʼal phoqhantejja ukhamarakiw Tatitun yatiñapajj taqe markpacharu phoqhantani” (Isa. 11:9).
17 Jehová Diosaw sutip jachʼañchir Traducción del Nuevo Mundo Biblsa, yaqha ukham regalonaksa churistu, ukatwa taqe ukanak liyiñasa. Ukhamatwa Diosarojj sapüru istʼañäni. Ukatsti oracionan mayisiñasarakiwa, Diosajj uka mayisitanakas istʼistaniwa. Sapürutï Diosampi parlasiñäni ukhajja, jukʼampiw Jupar jakʼachasiñäni, ukatsti jukʼampirakiw Jupar munasiñäni (Juan 17:3).
^ tʼaqa 2 Jukʼamp yatjjatañatakejja, Yatiyañataki julio 1, 2008 revistan “¿Kunjamatsa mä suma Biblia jikxatsna?” siski uka yatichäwi uñjjattʼäta.
^ tʼaqa 5 Ezequiel 38:23, (NM): ‘Cheqpachañsa nayajj jachʼañchasïwa sutijsa qollanaptayarakïwa, walja markanakampiw uñtʼayasirakëjja, jupanakasti nayan Jehová Diosätajwa yatipjjarakini’.
^ tʼaqa 6 Rollos del mar Muerto qellqatajja, hebreo masorético qellqatat sipansa 1000 maranak nayraw qellqasitayna.
^ tʼaqa 7 Walja qellqatanakanjja, Diosan sutipajj ukham sañpunwa munaski sapjjewa, ukampis Biblia toqet yatjjattʼatanakat yaqhepajj janiw ukham amuyapkiti.


text:
6 YATICHÄWI
¿Kunjamsa jilat kullakanakamp tantachasiñajj maynir yanaptʼaspa?
Chʼumi chʼumi tayp sarañäskchisa, jan ukajj thayapach tiempöskchisa, Jehová Diosan Qhanañchirinakapajj tantachäwinakapar sarapjjapuniwa. Jakäwin kunaymanin jikjjatasisasa, jan ukajj trabajot wali qarit purisasa, ¿kunatsa cristiano jilat kullakanakampi tantachasiñatak wal chʼamachasipjje?
Sum jikjjatasiñatakiw yanaptʼiristam. Tantachäwinakar sarañ toqet parlkasajja, apóstol Pablojj akham sänwa: “Uñjasipjjarakiñäni purapata” sasa (Hebreos 10:24, MT). Uka arunakampejja, maynit maynikam sum uñtʼasipjjam ukat mayninakats llakisipjjarakim, sañwa apóstol Pablojj munaskäna. Kunapachatï Jehová Diosan Qhanañchirinakapajj taman yaqha jilat kullakanakar uñtʼapjje ukhajja, kunjamsa jupanakjam jan waltʼäwin uñjasisajj nayrar sartasipki ukwa amuyapjje, ukat pachpa jilat kullakanakarakiw nayrar sartañatak yanaptʼapjje.
Suma amigonak jikjjatañatakiw yanaptʼiristam. Tantachäwinakanjja, janiw jan uñtʼatarjam uñjasipkiti, jan ukasti wali suma amigonakäpjjewa. Ukat yaqha horasanakans kusistʼañatak tantachasipjjarakiwa. Ukham sarnaqañajja, ¿kunjamsa yanaptʼi? Jukʼamp sumwa purapat uñjasipjje ukat maynit maynikam jukʼamp munasipjjañapatakiw yanaptʼaraki. Ukat kunapachatï maynejj jan waltʼäwin uñjaski ukhajja, purapat wali suma amigöpjjatap laykojj jankʼakirakiw yanaptʼasipjje (Proverbios 17:17). Taqpach tamankirinakamp sum apasisajja, ‘maynit maynita llakisipjjatap’ uñachtʼayapjje (1 Corintios 12:25, 26).
Diosan munañap lurasipki jupanak taypit mä amigo jikjjatañamajj wali askïspawa. Jehová Diosan Qhanañchirinakap taypitwa ukham amigonak jikjjatasma. Jupanakamp chikajj kunjamats tantachasiñamapuniwa.
Cristiano jilat kullakanakamp chika tantachasiñajja, ¿kunatsa wali askejja?
¿Kuna horasas Jehová Diosan Qhanañchirinakapan mä tantachäwipar sarañ munasma?


text:
¿Kunjamsa tantachäwinakajj apasi?
Tantachasiñ utanakar visitir saram, ukat juma pachpaw kunjamsa tantachäwinakajj apasi uk uñjäta.
Jukʼamp yatiñataki
¿KHITINAKAS JEHOVÁ DIOSAN MUNAÑAP LURASIPKI?
Jehová Diosan Qhanañchirinakapan Tantachasiñ Utanakapa, ¿kunatsa, ukat kunjamsa lurapjje?
Jehová Diosan Qhanañchirinakapajj Tantachasiñ Utanakanwa Diosan Reinopat yatjjatapjje. Uka utanakajj kunjamäpjjesa ukat kunjamsa tamar wal yanaptʼapjje ukwa akan yatjjatañäni.
DIOSAN APAYANIT SUMA YATIYÄWINAKA
¿Kunatsa Diosajj mä marka ajllisiwayi?
Kunatsa ukat kunjamsa Diosar servirinakapajj wakichtʼasipjjañapa uk Bibliaw sum qhanañchi.


text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Arojj jañchiruw tuküna (1-18)
-
Bautisir Juanan qhanañchatapa (19-28)
-
Jesusajj Diosan Corderopawa (29-34)
-
Jesusan nayrïr discipulonakapa (35-42)
-
Felipempi Natanaelampi (43-51)
1 Qalltanjja Arojj utjänwa. Arusti Diosampïnwa, uka Arojj mä diosarakïnwa.
2 Qalltan jupajj Diosampïnwa.
3 Taqe kunas jupa taypiw utji, jan jupampejj janiw kunas utjkiti.
Kunatï utjki ukajja,
4 jupa taypiw jakañar tuküna, uka jakañajj jaqenakan qhanaparuw tukurakïna.
5 Uka qhanajj chʼamakanwa kʼajaski, chʼamakasti janiw qhanar atipjkiti.
6 Mä jaqew utjäna, jupajj Diosan khitanitänwa, sutipajj Juan satänwa.
7 Jupasti qhanjjat yatiyañatakiw mä testigjam jutäna, ukhamat kunayman jaqenakajj jupa taypi creyipjjañapataki.
8 Jupajj janiw uka qhanäkänti, jan ukasti jupaw uka qhanjjat qhanañchañapäna.
9 Kunayman jaqenakar qhan churki uka cheqpach qhanajja, akapachar niya jutañampïskänwa.
10 Jupajj akapachankänwa, akapachajj jupa taypiw utji, ukampis akapachajj janiw jupar uñtʼkänti.
11 Jupajj pachpa utaparuw jutäna, ukampis jupankirinakajj janiw katoqapkänti.
12 Taqe khitinakatejj jupar creyipkäna, sutipar confiyapkäna ukanakarojja, Diosan wawanakapäpjjañapatakiw yanaptʼäna.
13 Jupanakajj janiw wilat nasipkänti, janirakiw jañchin munañapatsa, ni jaqen munañapatsa nasipkänti, jan ukasti Diosan munañapatwa nasipjjäna.
14 Ukhamasti Arojj jañchiruw tuküna, jiwas taypinwa jakarakïna. Jupan kʼajkir qhanapwa uñjtanjja, kunjamtï mä sapa yoqajj awkipat mä kʼajkir qhana katoqki ukhama. Jupajj Diosan jachʼa khuyapayasiñapampi kunatï cheqäki ukampi phoqtʼatänwa.
15 (Juanaw jupat qhanañchäna, jïsa, jupajj akham sasaw jachʼat arnaqasïna: “Naya pachpaw akham sasin jupat sayäta: ‘Khititejj nayan qhepaj jutki ukajja, nayat sipans nayrankjjewa, jukʼamp nayraw jupajj nayat sipans utj-jjäna’ sasa”.)
16 Cheqas jupajj khuyaptʼayasiñamp phoqtʼatawa, ukatwa taqenis jupan jachʼa khuyapayasiñap jilarkir katoqtanjja.
17 Niyakejjay Leyejj Moisés taypi churaschejja, wali khuyapayasiñasa kunatï cheqäki ukasa Jesucristo taypiw utji.
18 Janipuniw khiti jaqes Diosarojj kunapachas uñjkiti. Jan ukasti khititejj Awkip jakʼankki, Diosjamäki uka sapa yoqaw jupjjat sum qhanañchäna.
19 Jerusalén markatpachwa judionakajj sacerdotenakaru levitanakaru Juanan ukar khitapjjäna, akham sasin jisktʼapjjañapataki: “¿Jumajj khitïtasa?” sasa.
20 Jupasti qhanañchänwa, janiw jan yatir tukkänti, jan ukasti akham sänwa: “Janiw nayajj Cristökti” sasa.
21 Jupanakajj akham sasaw jisktʼapjjäna: “¿Ukhamajj khitïtasa? ¿Eliasätati?” sasa. Jupajj sarakïnwa: “Janiw jupäkti” sasa. “¿Profetätati?” sasaw jisktʼapjjarakïna. Jupajj “¡janiwa!” sasaw säna.
22 Ukatwa jupar akham sapjjäna: “¿Khitïtasa? Sapjjetaya, ukhamat khitanipkitu ukanakar yatiyapjjañajataki. ¿Juma pachpat kamstasa?” sasa.
23 Jupasti sarakïnwa: “Khititejj wasaran ‘Jehová Diosan thakip cheqaptayapjjam’ sasin arnaqaski ukajj nayätwa, kunjamtï Isaías profetajj siskäna ukhama” sasa.
24 Cheqansa uka khitanakajj fariseonakan ukatwa jutapjjäna.
25 Ukatwa jupar jisktʼapjjäna, sapjjarakïnwa: “Ukhamajj jan Cristökasasa, ni Eliasäkasasa, ni Profetäkasasa, ¿kunatarak bautistasti?” sasa.
26 Uk satasti Juanajj jupanakar sarakïnwa: “Nayajj umampiw bautista. Jan uñtʼapkta ukajj jumanak taypin saytʼatäskiwa.
27 Jupajj nayan qhepaj jutaski, wiskhupan chinuñap jararañas janiw waktʼkituti” sasa.
28 Ukanakajj Betania markanwa pasäna, Jordán Jawir khurkatana, kawkjantï Juanajj jaqenakar bautiskäna uka cheqana.
29 Qhepürusti Juanajj Jesusaruw jupan ukar jutaskir uñjäna, sarakïnwa: “¡Uñtapjjam, jupajj Diosan Corderopawa, khititejj akapachat juch apaqki ukawa!
30 Jupatwa nayajj akham sista: ‘Mä jaqew nayan qhepaj juti, ukampis jupajj nayat sipans nayrankjjewa, nayat nayraw jupajj utj-jjäna’ sasa.
31 Janirakiw nayas jupar uñtʼkayätti, Israel markan jupar uñtʼapjjañapatakiw nayajj umamp bautisaskayäta” sasa.
32 Ukatsti akham sasaw Juanajj qhanañcharakïna: “Espíritu santoruw alajjpachat saraqanir uñjta, mä palomar uñtata, ukajj jupjjankarakïnwa.
33 Janirakiw nayas jupar uñtʼkayätti. Umamp bautisir khitankitu ukajj akham sasaw nayar situ: ‘Espíritu santo saraqanir uñjäta, mayni patjjankatap uñjarakïta ukhajja, ak yatiñamawa, jupaw espíritu santompi bautisirejja’ sasa.
34 Uksti naya pachpaw uñjta, jupaw Diosan Yoqapajja sasaw qhanañcharakta” sasa.
35 Qhepürusti mayampiw Juanajj pä discipulonakapamp chik saytʼatäskäna,
36 Jesusar uka cheq pasaskir uñjasajj akham sasaw jupajj säna: “¡Uñtapjjam, jupajj Diosan Corderopawa!” sasa.
37 Uk istʼasasti panpach discipulonakaw Jesusar arkapjjäna.
38 Jesusasti qhepa toqeruw kutikipstäna, jupar arkirinakar uñjasajj akham sasaw säna: “¿Kunsa thaqasipkta?” sasa. Jupanakajj sapjjarakïnwa: “Rabí, ¿kawkin alojatätasa?” sasa (Rabí arojj “Yatichiri” sañ muni).
39 Jupajj sarakïnwa: “Jutapjjam, uñjapjjätawa” sasa. Ukatwa jupanakajj sarapjjäna, kawkinsa alojasïna uksa uñjapjjarakïnwa. Uka urojj jupampiw quedasipjjäna, ukañkamasti niya pusi jaypʼu horasäjjänwa.
40 Juanan arunakap istʼasin Jesusar arkapkäna uka paninit maynejj Andrés satänwa, jupan jilapajj Simón Pedro satarakïnwa.
41 Andresasti Simón jilapampiw nayraqat jikisïna, akham sasaw jupar säna: “Mesiasaruw jikjjatapjjta” sasa (Mesías arojj “Cristo” sañ muni).
42 Ukatjja Jesusan ukaruw irpäna. Jesusajj jupar uñkatäna ukhajja, akham sasaw jupar säna: “Jumajj Juanan yoqapa Simón satätawa, jichhasti Cefas satäjjätawa” sasa (Cefas sutejj “Pedro” sañ muni).
43 Qhepürojja Galilearuw jupajj sarañ munäna. Ukatsti Feliper jikjjatasajj akham sasaw Jesusajj säna: “Nayar arkita” sasa.
44 Uka Felipejj Betsaida markatänwa, Andresas Pedros uka pachpa markatäpjjarakïnwa.
45 Felipejj Natanaelaruw jikjjatarakïna, akham sasa: “Moisesan Leyipasa Profetanakasa parlki ukaruw jikjjatapjjta, jupajj Nazaretankir Jesusawa, Josean yoqapawa” sasa.
46 Natanaelajj akham sasaw jupar säna: “¿Nazaret markat mä suma jaqejj mistuspati?” sasa. Felipejj jupar sarakïnwa: “Jutam, juma pachpaw uñjäta” sasa.
47 Jesusajj Natanaelar jutaskir uñjäna ukhajja, akham sasaw jupat säna: “Uñtapjjam, cheqas jupajj mä israelitawa, janirakiw kuna engaños jupan utjkiti” sasa.
48 Natanaelajj jupar sarakïnwa: “¿Kunjamatsa jumajj nayar uñtʼista?” sasa. Ukham satasti Jesusajj jupar sarakïnwa: “Felipejj janïr jawskayätam ukhaw nayajj higos árbol kʼuchun jumar uñjsmajja” sasa.
49 Ukatwa Natanaelajj jupar sarakïna: “Rabí, jumajj Diosan Yoqapätawa, jumarakiw Israel markan Reyipätajja” sasa.
50 Jesusajj akham sasaw jupar säna: “¿Higos árbol kʼuchun jumar uñjsma satakit jumajj nayar creyista? Ukat sipansa jukʼamp musparkañanakwa jumajj uñjäta” sasa.
51 Ukatsti sarakïnwa: “Cheqpachapuniw sapjjsma, jumanakajj jistʼaratwa alajjpach uñjapjjäta, kunjamsa Diosan angelanakapajj alajjpachar makatapjje, kunjamsa jaqen Yoqapan ukar saraqanipjje uksa uñjapjjarakïtawa” sasa.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Juan 1
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
CRISTIANJAM JAKAÑATAKI UKAT YATIYAÑATAKI Abril 2017
Yatiyañatak yanaptʼanaka
¡Despertad! revistamp yatiyañataki, ukat Diosan Reinopat kunatï cheqäki uka toqet yatiyañatak yanaptʼanaka. Kunjamsa yatiyasma ukjja juma pachpaw uka yanaptʼanakarjam wakichtʼasisma.
BIBLIAN SUMA YATICHÄWINAKAPA
Jehová Diosamp yatichayasipjjañäni
Jachʼa yatichiri Jehová Diosajja, suma cristianonakar tukuñatakiw yanaptʼistu, ukampis jiwasajj chʼamachasiñasarakiwa.
CRISTIANJAM JAKAÑATAKI
Wali munasiñamp katoqtʼapjjañäni
Tantachäwinakar jutapki taqe ukanakajja, kunja munasiñas Diosan markapan utji ukwa uñjapjjañapa. ¿Kunjamsa jumajj sumankaña ukat munasiñ utjañapatak yanaptʼasma?
BIBLIAN SUMA YATICHÄWINAKAPA
¿Chuymamajj Diosar uñtʼañatak wakichtʼatati?
Jeremías 24 qellqatanjja, jaqenakajj higonakamp sasiwa sasaw Jehová Diosajj säna. ¿Khitinakas suma higonakamp sasïnjja, ukat kunsa jupanakat yateqassna?
CRISTIANJAM JAKAÑATAKI
Congregacionat jitheqtatäpki ukanakar yanaptʼapjjañäni
Jehová Diosajja, congregacionat jitheqtatäpki ukanakarojj wali munasiñampiw uñji. ¿Kunjamsa kuttʼanjjapjjañapatak jupanakar yanaptʼsna?
BIBLIAN SUMA YATICHÄWINAKAPA
Jeremías chachjam jan ajjsarirïpjjañäni
Jerusalenajj tʼunjataw uñjasini sasajj pusi tunka maranakaw Jeremiasajj yatiyäna, ¿kunas jan ajjsaras yatiyañatak yanaptʼäna?
CRISTIANJAM JAKAÑATAKI
Reinon qʼochunakapaw jan ajjsarirïñatak yanaptʼistu
Campo de concentración de Sachsenhausen (Alemania nazi) ukankir jilat kullakanakarojj Reinon qʼochunakapaw wal chʼamañchtʼäna. Jan waltʼäwinakan uñjasktan ukhajja, qʼochunak cantañajj ukhamarakiw jan aynachtʼañatak yanaptʼistaspa.
BIBLIAN SUMA YATICHÄWINAKAPA
Mä machaq pactow utjani sasaw Diosajj arsüna
Leyinakarjam lurat pactompi ukat machaq pactompejja, ¿kunansa jan kikpäpjje? Ukat machaq pactojj ¿kunjamsa wiñay bendicionanak apanini?


text:
Kunatï cheqpachapun valoranïki ukanak thaqapjjañäni
“Akapachan kunatï valoranïki ukanakamp amigonak jikjjatapjjam” (LUC. 16:9).
CANCIÓN: 32, 154
1, 2. Akapachanjja, ¿kunatsa pobrenakajj utjakipunini?
JICHHÜRUNAKANJJA kunayman jan walinakaw qollqe toqet utji. Walja wayn tawaqonakatakejj trabajonïñajj wali chʼamawa. Yaqhepajj qamir markanakar sarjjañ kunwa amtjjapjje. Uka qamir markanakansa pobre jaqenakajj utjarakiwa. Akapachanjja, qamirinakajj sapürutjamaw qamiriptapjje, pobrenakasti sapürutjamaw pobreptapjjaraki. Jichhak yatjjataski ukarjamajja, mä qhawqhanikiw oraqpachankir jaqenakajj qhawqha qollqenïpkitï ukha qollqenïpjje. Cheqas ukajj janiw sum yatiñjamapunïkiti. Ukampis waranq waranqa jaqenakajj wali pobrëpjjewa, yaqhepajj walja qollqenïpjjarakiwa, qollqepajj wawanakapan wawanakapatakis utjaskakispawa. Jesusajja, uka toqet parlkasajj akham sänwa: “Pobrenakajj jumanakamp chikäskapuniwa” sasa (Mar. 14:7). ¿Kunatsa uka jan walinakajj utjpacha?
2 Qollqe toqet jan waltʼañanakajj janiw utj-jjaniti, Diosan Reinopaw ukanak chhaqtayjjani, Jesusajj uk sum yatïna. Apocalipsis 18:3 textonjja, ‘comerciantenakatwa’ parli, jupanakajja walja qollqe ganañ amtampi negocionak luririnakäpjjewa. Uka comerciantenakasa, politiconakasa, kʼari religionanakasa Supayan apnaqatäpjjewa. Ukatwa Diosan servirinakapajj politicarusa kʼari religionarus jan mitisipkiti. Ukampis jupanakat jilapartejj janiw walja qollqe ganañ amtampi negocio luririnakat jitheqtapkapuniti.
3. ¿Kuna jisktʼanakarus qhanañchaskañäni?
3 Diosan servirinakapajja, walja qollqe ganañ amtampi negocionak lurañar kunjamsa uñjasktan uk amuytʼasiñasawa. Akham jisktʼasiñasawa: “Kunanakatï utjkitu ukampejj ¿kunjamsa Diosar taqe chuym servirista? Walja qollqe ganañ amtampi negocionak lurañar jan mitisiñatakejj ¿kunsa lurirista? Diosan servirinakapajja, ¿kunjamsa Jupar taqe chuyma confiyapjjatap uñachtʼayapjje?” sasa.
JAN WAL LURIR MAYORDOMO
4, 5. 1) Jesusajj parlkäna uka mayordomorojj ¿kunas pasäna? 2) ¿Kamsasas Jesusajj discipulonakapar ewjjtʼäna?
4 (Lucas 16:1-9 liytʼañataki). Jesusajj jan wal lurir mayordomot parlkäna ukajj wal lupʼiyistu. Jaqenakajja, “janiw utjirinakam sum apnaqkiti” sasaw uka mayordomon uywiripar yatiyapjjäna, ukatwa trabajot jaqonukutäñapäna. * Ukhamïpansti, mayordomojj wal amuytʼasïna, jan trabajonëjjani ukhajj khitinakas yanaptʼapjjaspa ukanakan amigoparuw tuküna. Uka mayordomot parlkasajja, ¿aka jan wali pachan jakañatakejj jan walinak lurasipkasmawa sañti Jesusajj discipulonakapar munpachäna? Janiwa. Antisas ‘akapachankiri’ jaqenakawa, mä arunjja Diosar jan servirinakaw uka jan walinak lurapjje sasaw säna. Jesusajj mä wali wakiskir yatichäwi yateqapjjañapatakiw uka mayordomot parläna.
5 Jan trabajonïñajj mayordomotak chʼamakïnwa. Jesusan jilaparte discipulonakapatakejj ukhamarakiw akapachan jakañajj chʼamaspäna, Jesusajj uk sum yatïna. Ukatwa akham ewjjtʼäna: “Akapachan kunatï valoranïki ukanakamp amigonak jikjjatapjjam” sasa. Ukhamajj “akapachan kunatï valoranïki” ukanak tukusispa ukhajja, Jehová Diosampi Jesusampiw ‘wiñay qamasiñajj utjki uka cheqanakar katoqapjjaspäna’. ¿Kunsa Jesusan ewjjtʼapat yateqsna?
6. Negocionak lurañajj janiw Diosan amtapäkänti sasin ¿kunatsa sissna?
6 “Akapachan kunatï valoranïki” sasajj kamsañsa munäna uk Jesusajj janiw qhanañchkänti. Ukampis negocionak lurañajj janiw Diosan amtapäkänti, Bibliajj uk sum qhanañchi. ¿Kunatsa ukham sistanjja? Edén jardinanjja, Diosajj kunatï jakañatak munaskäna ukanakat jukʼampwa Adanampir Evampirojj churäna (Gén. 2:15, 16). Nayrïr patak maranakan jakiri ajllit cristianonakasa, espíritu santo katoqapkäna ukhajj “janiw maynis utjirinakapat nayankiw sirejj utjkänti, taqe kunanakapas taqenitakïnwa” (Hech. 4:32). Jutïr urunakanjja, jaqenakajj kunanakatï oraqen achoqki ukanakatwa manqʼasipjjani sasaw Isaías profetajj sarakïna (Isa. 25:6-9; 65:21, 22). Uka uru puriniñapkamajja, Jesusan discipulonakapajj “kunatï akapachan valoranïki” ukanakampi jakañatakisa Diosatakjam jakañatakis ‘yatiñampiw’ sarnaqapjjañapäna.
KUNATÏ UTJKISTU UKANAK SUM APNAQAÑÄNI
7. Lucas 16:10-13 texton ¿kuna ewjjtʼas utji?
7 (Lucas 16:10-13 liytʼañataki). Jesusajj parlkäna uka mayordomojja, munañap thaqasakiw amigonakanïñ munäna. Ukampis jan jupjam lurapjjañapatakiw Jesusajj discipulonakapar ewjjtʼäna. Antisas Jehová Diosampina Jesusampin amigopäpjjañapatakiw chʼamachasipjjañapäna. Lucas 16:10-13 textorjamajja, ‘kunatï akapachan valoranïki ukanakjja’, mä arunjja kunanakatï utjkistu ukanakjja amuyumpiw apnaqañasa. Diosarojj taqe chuymat servisktan janicha ukajj ukhamatwa amuyasini.
8, 9. ¿Kunjamsa yaqhep jilat kullakanakajj yatiñanïpjjatap uñachtʼayapjje?
8 Jesusajj siskäna ukarjam oraqpachan yatiyasiñapatakejja, kunjamsa kunatï utjkistu ukampejj yanaptʼasktan ukanwa Diosar taqe chuymat servisktan janicha ukajj amuyasini (Mat. 24:14). Kunjamsa yaqhep jilat kullakanakajj uk lurapjje uk uñjañäni. India markanjja, mä jiskʼa imillitajj mä cajitaruw qollqep sapa kuti uchirïna. Janiw anatañanaksa alasirïkänti. Cajitajj phoqäjjäna ukhajja, Diosan arunakap yatiyasiñapatakiw churjjäna. Uka pachpa markanjja, mä jilatajj coco sat frutwa yapuchi. ¿Kunjamsa uka jilatajj yatiñanïtap uñachtʼayi? Jupajj, malayálam arur jaqokipaski uka oficina de traducción utaruw walja frutanak apayi. Jilatajj siwa: “Niyakejjay frutajj uka utan munaschejja, qollqe churañat sipansa coconak apayañaw nayatakejj wakiskirejja” sasa. Grecia markan jakasiri jilat kullakanakajj ukhamarakiw lurapjje. Jupanakajj aceite de oliva, queso yaqha ukhamanak sapa kutiw Betelar apayapjje.
9 Jichhajj Sri Lanka markat sarjjasin yaqha markan jakasir jilatat parltʼarakiñäni. Jupajj markapanjja, utani oraqeni ukhamawa. Jilat kullakanakajj utapanwa tantachasipjje, jachʼa tantachäwinaksa apapjjaraki, Diosar precursorat servir jilat kullakanakas ukanwa alojtʼasipjjaraki. Jilatajj qollqepsa gastkchejja, jukʼa qollqenïpki uka jilat kullakanakarojj ukhamatwa yanaptʼi. Diosan arunakap yatiyañajj jarkʼatäki uka markanakanjja, jilat kullakanakajj utanakapanwa tantachasipjje. Ukhamatwa jukʼa qollqen precursoranakasa jilat kullakanakas alquiler jan pagasaki tantachasipjje.
10. ¿Kunjamsa wajjtʼasirïñajj yanaptʼistaspa?
10 Kunjamtï uñjaniwayktanjja, Diosan servirinakapajj kunanakapatï utjki ukampi yanaptʼasajj ‘jiskʼa luräwinakansa sum phoqapjje’ (Luc. 16:10). Ukham lurasajj wali kusisitäpjjewa, kunatï cheqpachapun valoranïki ukanakwa jikjjatapjje (Luc. 16:11). Mä kullakajja, Diosan Reinopat yatiyasiñapatakejj walja maranakaw qollqemp yanaptʼi, ukham lurasajj walja bendicionanakwa katoqawayi. Jupajj akham siwa: “Jaqe masijar jukʼamp yanaptʼañatak chʼamachasta ukhajja, jukʼampiw perdonañ yateqta. Paciencianïñatakisa, chuym jan ustʼayasiñatakisa, ewjjanak katoqasiñatakis yanaptʼarakituwa” sasa. Mayninakar wajjtʼañajja, Diosar jukʼamp serviñatakiw yanaptʼitu sasaw yaqhep jilat kullakanakajj sapjjaraki (Sal. 112:5; Pro. 22:9).
11. 1) ¿Kunatsa wajjtʼasirïñajj ‘yatiñanïtaswa’ uñachtʼayi sasin sistanjja? 2) ¿Kunas Diosan markapan taqenis mä igualak katoqañasatakejj yanaptʼaski? (Página 7 ukankir foto uñjjattʼäta).
11 ¿Kunjamsa yatiñanïtas uñachtʼayaraksna? Kunatï utjkistu ukanakampejj yaqhanakaruw Jehová Diosan arunakap yatiyasipkakiñapatak yanaptʼsna. Yaqhep jilat kullakanakajj qollqenïsipkiwa, ukampis janiw precursorat serviñsa, ni yaqha markanakar sarañsa puedipkiti. Ukhamäkchisa, yatiyasiñapatak qollqempi yanaptʼasajj wali kusisitäpjjewa (Pro. 19:17). Jiwasajj ukhamarakiw qollqempi yanaptʼasajj qellqatanak lurasiñapataki, jaqenakar churasiñapatakis yanaptʼtanjja. Pisinkir markanakan Diosan arunakap istʼañ munapki uka cheqanakan yatiyasiñapatakis yanaptʼaraktanwa. Congo, Madagascar, Ruanda uka markanakanjja, jilat kullakanakasajj manqʼti familiapatak alapjjani, jan ukajj Biblcha alapjjani ukwa nayra maranakajj ajllipjjañapäna. Uka markanakanjja mä semana, jan ukajj mä phajjsi trabajit qollqempiw Biblia alapjjañapäna. Ukampis yaqha markankir jilat kullakanakan qollqempi yanaptʼapjjatap laykuw taqenis mä ‘igualak’ katoqjjtanjja. Ukhamatwa Diosan markapanjja Bibliajj yaqha arunakar jaqokipasi, taqenirus churasiraki. Diosar uñtʼañ munirinakas Biblianak katoqapjjarakiwa (2 Corintios 8:13-15 liytʼañataki). Ukhamatwa churirinakasa katoqerinakasa Diosan amigopäpjjaspa.
WALJA QOLLQE GANAÑ AMTAMPI NEGOCIO LURAÑANAKAN JAN ESCLAVOPÄPJJAÑÄNITI
12. ¿Kunjamsa Abrahán chachajj Diosar confiyatap uñachtʼayäna?
12 Walja qollqe ganañ amtampi negocio lurañanakat jitheqtasa, kunatï cheqapun valoranïki ukanak thaqasaw Diosan amigoparakïsna. Diosar taqe chuyma servir Abrahán chachajj ukwa luräna. Niyakejjay Jehová Diosan amigopäñ munchïnjja, Diosar taqe chuymaw istʼäna. Ur sat qamir markapsa jaytjjänwa, ukatjja carpanakanwa jakasjjäna (Heb. 11:8-10). Kunanakapatï utjkäna ukanakar confiyañat sipansa, Jehová Diosaruw taqe chuyma confiyäna. Ukatwa wali qamir markan jakkasas qamiriptañ jan thaqkänti. Ukampis thaqaspäna ukhajja, Diosar jan confiyatapwa uñachtʼayaspäna (Gén. 14:22, 23). Walja maranak qhepatjja, Jesusajj Diosar ukham confiyañapatakiw mä qamir waynar chʼamañchtʼäna, jupar akham sänwa: “Jumatejj perfectöñ munsta ukhajja, kunatejj utjktam ukanak aljir saram, pobrenakar churanjjam, ukhamatwa alajjpachanjja suma imatanakamajj utjani. Ukatjja jutam, nayar arkita” sasa (Mat. 19:21). Uka waynajj janiw Abrahán chachjamajj Diosar confiykänti, ukampis uka tiempon jakir yaqhep jaqenakajj Jehová Diosar taqe chuymaw confiyapjjäna.
13. 1) ¿Kunsa Pablojj Timoteor säna? 2) ¿Kunjamsa jiwasajj Pablon ewjjtʼaparjam sarnaqaraksna?
13 Timoteojj ukhamarakiw Diosar taqe chuyma confiyäna. Ukatwa Pablojj ‘Cristo Jesusan mä suma soldadopätawa’ sasin jupar säna. Ukatsti akham sarakïnwa: “Maynitejj soldadjam serviskchejja, janiw negocionak lurañar mitiskiti, jan ukasti khititejj soldadjam katoqki ukar kusisiyañatakiw chʼamachasi” sasa (2 Tim. 2:3, 4). Jichhürunakanjja, Jesusan arkirinakapajj uka ewjjarjam sarnaqañatakiw wal chʼamachasipjjaraki. Jupanak taypinjja mä millonatsa jukʼamp jilat kullakanakaw precursorat servisipki. Akapachajja, jukʼamp qollqenïñatakiw jaqenakar chʼamañchi, ukampis cristianonakajj jan manunïñatakiw chʼamachasipjje, ukhamatwa qollqe maytʼirin esclavopar jan tukupkiti (Pro. 22:7). Supayajja, akapachan walja qollqe ganañatak chʼamachassna, tiempsa ukar aptʼassna ukwa muni. Yaqhepajja, utanak utachañataki, auto alasiñataki, wali sum casarasiñataki, jan ukajj universidadan estudiañatakiw bancot walja qollqe maytʼasipjje. Jiwasatï jan amuytʼasis bancot qollqe maytʼassna ukhajja, phoqañajj chʼamäjjaspawa, walja maranakaw manuni uñjassna. Ukampis ‘amuytʼasisa’ kuns lurañäni ukhajja, kunatï utjkistu ukampejj kusisitakiw jakasiñäni, janirakiw manunakansa uñjaskañäniti. Ukhamatwa akapachan esclavopar jan tukkañäniti, jan ukasti taqe chuymaw Diosar serviñäni (1 Tim. 6:10).
14. ¿Kunas jakäwisan nayrankañapa? Kunsa yaqhep jilat kullakanakajj lurapjjäna uk qhanañchtʼma.
14 Kunatï utjkistu ukampejj kusisita jakasiñ munstanjja, Diosan Reinopaw jakäwisan nayrankañapa. Uka toqet amuytʼañatakejj mä chacha warmit parltʼañäni. Jupanakajja negociopan walja qollqwa ganapjjäna, ukampis wasitampiw precursorat serviñ munapjjäna. Ukatwa uka negociopsa, lanchapsa yaqha cosasanakapsa alj-jjapjjäna. Jupanakajj Warwick, Nueva York markan Betel utajj utachaskäna ukar yanaptʼir sarañwa amtapjjäna. Ukhamatwa phuchapampi tollqapamp chika ukan trabajipjjäna, ukajj jupanakatak wali kusiskañänwa. Jilatan awk taykapampis walja semananakaw ukan trabajipjjarakïna. Jichhajj Colorado (Estados Unidos) sat markan jakasiri mä precursorat parltʼarakiñäni. Jupajj mä banconwa trabaji, ukampis janiw jornälpach trabajkiti. Sum trabajitapatjja jefenakapajj jornälpach trabajiñapwa munapjjäna, sueldopsa pä ukhampwa irjjatañ munapjjäna. Ukampis kullakajj janiw uk munkänti, iyawsaspäna ukhajj janiw precursorat sirvjjaspänti. Oraqpachanjja, waljaniw uka jilat kullakanakjamajj ukham lurapjjaraki. Jakäwisantï Diosan Reinopajj nayrankchejja, Diosampi sum apasiñasa, kunatï cheqapun valoranïki ukanakas jiwasatak wali wakiskirïniwa.
TAQE KUNAS TUKUSIRIKIWA
15. ¿Kunas taqe kunat sipansa jukʼamp kusisiyistaspa?
15 Qamirinakarojj Diosaw bendisi sasin janiw sisksnati, Jehová Diosajj khitinakatï ‘suma luräwinakan qamirïpki’ ukanakaruw bendisi (1 Timoteo 6:17-19 liytʼañataki). Italia markan jakasiri Lucia kullakat parltʼañäni. * ‘Albania markanwa Diosan arunakap yatiyirinakajj munasi’ sasin istʼasajja, uka markaruw 1993 maran saräna. Janis trabajonïkchïnjja Diosar taqe chuymaw confiyäna. Albanés aru parlañsa yateqarakïnwa, ukhamatwa sojjta tunkanirojj bautisasipjjañapatak yanaptʼäna. Yatiyktan uka cheqanakan inas jan ukhamäkchiti. Ukampis Diosar uñtʼapjjañapataki yaqhanakar yanaptʼañäni ukhajja, kunatï valoranïki ukanaksa wiñayatak imkatksna ukhamäniwa (Mat. 6:20).
16. 1) ¿Kunas walja qollqe ganañ amtampi negocio lurañanakampejj pasani? 2) Akapachan kunatï valoranïki ukanakajj jutïrin janiw valoranëjjaniti, ¿ukhamajj kunjamsa ukanakar uñjañasa?
16 Jesusajja, “akapachan kunatï valoranïki” ukanakajj tukusispawa sasin janiw siskänti, jan ukasti tukusiniwa sasaw säna (Luc. 16:9). Jichhürunakanjja walja banconakaw jan qollqenëjjasajj jistʼantasjjapjje, qollqet pistʼañas walja markanakanwa utjaraki. Ukampis jutïrinjja, ukanakat sipansa jukʼamp jan waltʼañanakaw utjani. Walja qollqe ganañ amtampi negocio lurañanakasa, politicasa, religionanakas Supayan apnaqatäpjjewa, ukanakajj jutïrin qʼalaw aynachtʼapjjani. Qorisa qollqes jichhürunakan wali valoraniwa, ukampis jutïrinjja janiw ukhamäjjaniti sasaw Ezequiel, Sofonías profetanakajj qellqapjjäna (Eze. 7:19; Sof. 1:18). Amuytʼañataki, jiwasatï Diosat armtʼasisa, “akapachan kunatï valoranïki” ukanak wal imkatsna, ukampis jiwañas yatissna ukhajja, ¿kunjamakis jikjjatassna? Kunjamtï mä jaqejj mara mara trabajit qollqep falsokamakïtap amuyasi ukhamäspawa (Pro. 18:11). Akapachan kunatï valoranïki ukanakajj tukusirikiwa. Ukhamajj kunanakatï utjkistu ukanakjja, Jehová Diosampina Jesusampin amigopäñatakiw apnaqañasa. Kunanaktï Diosan Reinopar yanaptʼañatak lurkañäni ukanakajja, Jehová Diosan amigopäñatakiw yanaptʼistani.
17, 18. ¿Kunsa Diosan amigonakapajj jutïrin katoqapjjani?
17 Diosan Reinopajj aka oraqjjar apnaqjjani ukhajja, janiw khitis alquiler pagjjaniti, qollqsa banconakat maytʼasjjaniti, janirakiw doctoranakas munasjjaniti, ni qollanak alañas munasjjaniti. Manqʼañas jilarkiriw taqenitak inaki utjani. Diosan servirinakapajja, kuntï oraqejj achoqkani ukwa manqʼasipjjani. Janiw qollqsa ni qorsa yaqha ukham suma qalanak imañas munasjjaniti. Janirakiw ukanak alasinsa qollqe imkañäniti, jan ukasti kʼachachtʼasiñatakiw ukanak apnaqañäni. Utanaksa wali suma maderanakampi, metalanakampi, suma qalanakampiw utachasiñäni. Amigonakasas jan qollqe mayisakiw taqe chuyma yanaptʼapjjestani. Oraqen achoqkani ukajj taqenitakïniwa.
18 Jehová Diosana Jesusan amigopäpktan ukanakajja, janiw ukanakak katoqkañäniti, jan ukasti jukʼampwa katoqañäni. Diosan servirinakapajj taqeniw Jesusan aka arunakap istʼasajj kusisipjjani, jupajj akham saniwa: “Jutapjjam, Awkijan bendisitanaka, akapachajj qalltkäna uka tiempotpach jumanakatak wakichatäki uka Reino katoqapjjam” sasa (Mat. 25:34).
^ Párrafo 4 Mayordomojj cheqapunit juchanïna janicha uk Jesusajj janiw siskänti. Janirakiw kunatsa alisnukupjjäna uksa qhanañchkänti, jan ukasti jaqonukutajj kunsa luräna ukwa qhanañchäna.
^ Párrafo 15 Lucia Moussanett kullakan experienciapjja, ¡Despertad! 22 de junio, 2003 páginas 18-22 ukanwa liytʼasma.


text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Cristo taypiw Diosamp sumanktanjja (1-11)
-
Jiwañajj Adanan juchapatwa utji, jakañajj Criston istʼasirïtapatwa utji (12-21)
5 Niyakejjay jichhajj Diosar confiyatas laykojj cheqap jaqet uñjatästanjja, Jesucristo Tatitus taypejj Diosampejj sumankaskakiñäni.
2 Cheqas jupar confiyatas laykuw mä thakejj jiwasatak jistʼarasiraki, ukhamat Diosan jachʼa khuyapayasiñap katoqañasataki, jichhajj uka khuyapayasiñapwa katoqasktanjja. Ukhamajj Diosan jiwasar jachʼañchañap suykasajj kusisipjjañäni.
3 Jan ukakïpanti, tʼaqesiñanakan uñjasisas kusisipjjañäni. Cheqas jiwasajj yattanwa, tʼaqesiñanakajj aguantañatakiw yanaptʼistu,
4 aguantañasti Diosamp sum uñjatäñatakiw yanaptʼistu, Diosamp sum uñjatäñasti suytʼañatakiw yanaptʼistu,
5 suytʼañasti janirakiw chuyma pʼakintat uñjasiykistuti, Diosan munasiñapajj jiwasar churat espíritu santo taypiw chuymanakasan phoqtʼatäski.
6 Aynachtʼatäskayätan ukhaw Cristojj jan wali jaqenak laykojj señalat tiempor jiwäna.
7 Mä jaqetakejj chʼamäspawa cheqapar sarnaqer mä jaqe layku jiwañajja, inas maynejj mä suma jaqe layku jiwañ munchispa.
8 Ukampis Diosajj akhamwa pachpa munasiñap uñachtʼayistu, juchararäkayätan ukhaw Cristojj jiwas layku jiwawayi.
9 Ukhamajja niyakejjay jichhajj jupan wilapampejj cheqap jaqet uñjatästanjja, jupa taypirakiw Diosan colerasiñapat salvatäñäni.
10 Jiwasatï enemigopäkasina Yoqapan jiwatapat Diosamp sumar mantstanjja, Diosampi sumar mantatasatwa salvatäñäni, Jesusan jakaskatap layku.
11 Janiw ukakïkiti, Jesucristo Tatitus taypi Diosamp sumankatas laykojj kusisiraktanwa, jupa taypiw jichhajj Diosampejj mayamp sumankjjtanjja.
12 Mä sapa jaqen juchapatwa juchajj akapachar mantani, jiwañajj uka juchan utjatapatwa mantaniraki, ukhamatwa jiwañajj taqe jaqenakar katunti, taqenin juchachasipjjatap layku...
13 Janïr Leyejj utjkipanwa juchajj akapachan utj-jjäna, ukampis leyejj jan utjki ukhajja, janiw khitirus kuna jucha luratapatsa juchañchaskiti.
14 Ukhamarus jiwañajja, Adanat Moiseskamajj mä reyjamaw apnaqäna, jupanakajj janis Adanjam juchachasipkchïnjja, jupanakarojj jiwañajj apnaqaskakïnwa. Adanasti khititejj jutañapäkäna ukar uñtasitarakiwa.
15 Kuntï Diosajj churki ukajja, janiw juchampejj kikpäkiti. Mä sapa jaqen juchapatwa waljanejj jiwarasipki, ukampis Jesucriston wali khuyapayasirïtapatjja walja jaqenakaw Diosan wali khuyapayasiñapsa kuntï inak churki uksa katoqapjje.
16 Kunarutï mä sapa jaqen juchapajj aptʼawaykistu ukajja, kuntï Diosajj inak churki ukampejj janiw kikpäkiti. Mä jucha kawsaw walja jaqenakajj juchañchat uñjasipjje, ukampis walja juchanak lurasjjäna uka qhepatwa kuntï Diosajj inak churki uk churäna, ukhamatwa Diosajj jaqenakarojj cheqapar sarnaqer jaqet uñj-jjaraki.
17 Mä sapa jaqen juchapatwa jiwañajj mä reyjam apnaqäna. Khitinakatï Diosan wali khuyapayasiñap katoqapki, ukhamarak kuntï Diosajj inak churki uk katoqasin cheqapar sarnaqer jaqet uñjatäpki ukanakajja, mä sapa jaqe taypiwa, mä arunjja Jesucristo taypiw jakapjjani, reyjam apnaqapjjarakini.
18 Kunjamtï mä jaqen juchapat taqe jaqenakajj juchañchatäpkejja, ukhamarakiw mä cheqapa luräwi utjatapat taqe jaqenakajj cheqap jaqet uñjatäjjapjje, ukhamat jakapjjañapataki.
19 Kunjamtï mä sapa jaqen jan istʼasirïtapat walja jaqenakajj jucharar jaqet uñjatäpkänjja, ukhamarakiw mä sapa jaqen istʼasirïtapat walja jaqenakajj cheqap jaqet uñjatäpjjani.
20 Ukatjja Leyiw utj-jjarakïna, jaqenakan jukʼamp walja juchanak lurapjjatap uñachtʼayañataki. Kawkjantï juchajj jukʼamp utjkäna ukanjja, Diosan wali khuyapayasiñapajj jukʼampiw utjarakïna.
21 ¿Kuna amtampi? Kunjamtï juchajj jiwañampi mä reyjam apnaqkänjja, ukhamarakiw Diosan wali khuyapayasiñapajj jaqenakar cheqap jaqet uñjañatakejj mä reyjam apnaqe, ukhamat Jesucristo Tatitus taypi jaqenakajj wiñay jakañ katoqapjjañapataki.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Romanos 5
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg